sagorsarker/bangla-wikipedia huggingface dataset:
চুপি চুপি আসে

চুপি চুপি আসে হল একটি বাংলা সাদাকালো রহস্য চলচ্চিত্র যা ১৯৬০ সালে প্রেমেন্দ্র মিত্রের পরিচালনায় প্রকাশিত হয়। সংগীত পরিচালক ছিলেন নচিকেতা ঘোষ এবং মুখ্য গানটির কণ্ঠশিল্পী হলেন গীতশ্রী সন্ধ্যা মুখোপাধ্যায়।
অরোরা ফিল্ম কর্পোরেশনের ব্যানারে নির্মিত এই চলচ্চিত্রটি বাংলা রহস্য চলচ্চিত্রের ইতিহাসে একটি মাইলফলক। চুপি চুপি আসে চলচ্চিত্রটি আদতে আগাথা ক্রিস্টির লেখা বিখ্যাত গোয়েন্দা কাহিনী থ্রি ব্লাইন্ড মাইস (নাট্যরূপ 'মাউসট্র্যাপ') এর ছায়ায় গড়ে উঠেছে। মূল গল্পের ডিটেকটিভ সার্জেন্ট ট্রটারের ভূমিকায় এ ছবিতে ছিলেন তরুণ কুমার।
কলকাতার গিরি মাঝি লেনের ভয়ানক হত্যাকাণ্ডের পরে পুলিশ সন্দেহ করে খুনি হানা দিতে পারে একটি হোটেলে পরবর্তী খুনের উদ্দেশ্যে। কারণ খুনির পকেট থেকে পড়ে গিয়েছিল একটি হ্যান্ডবিল। সেই হ্যান্ডবিলটি একটি সদ্য চালু হওয়া হোটেল কল্যাণেশ্বরী স্বাস্থ্যনিবাসের। ইতোমধ্যে দেখা যায় দুই বন্ধু কণিকা ওরফে কণা ও প্রবীর চালু করেছে বরাকরের কাছে কল্যাণেশ্বরী স্বাস্থ্যনিবাস, যেখানে প্রবল বর্ষণের ভেতরেও কিছু মানুষ এসেছেন ঘুরতে যাদের চালচলন রহস্যজনক। ডাক্তার বাজপেয়ী, অসুস্থ ও বৃদ্ধ বেণীবাবু, মেজাজী মহিলা মিস ধর, তরুণ মধুসূদন দত্ত, রসিক রাধেশ্যাম বীরস্বামী আলাদা আলাদা ঘরে থাকা শুরু করেন। অতিথিদের কয়েকজনের কোনো গুপ্ত অতীত রয়েছে যা একটি অনাথ আশ্রম সংক্রান্ত। আর প্রত্যেকেই তাদের আসল নাম গোপন করে আছেন। ইতোমধ্যে প্রবল বর্ষণে এলাকাটি জলমগ্ন হয়ে পড়ে এবং বাইরের জগতের সংগে সমস্ত রকম যোগাযোগ বিচ্ছিন্ন হয়ে যায়। সরকারি গোয়েন্দা ইনস্পেকটর ঘোষাল বন্যার জল অতিক্রম করে কোনোরকমে একটি ভেলায় চড়ে সেই হোটেলে আসেন যেখানে অবিলম্বেই কোনো হত্যাকাণ্ড ঘটবে এমন কিছু জানতে পেরে। তারপর রাত্রে কোনো অজানা ব্যক্তি সেই ভেলাটিকেও ছেড়ে দেয়। কেউ সেখান থেকে বাইরে যেতে পারছেন না বা আসতেও পারছেন না এমন পরিস্থিতিতে প্রথম খুনের ঘটনাটি ঘটে যায়। মিস ধরকে নিজের ঘরে মৃত অবস্থায় আবিষ্কার করেন বাকি অতিথিরা। দ্বিতীয় খুনের চেষ্টার মুহুর্তে ধরা পড়ে আসল অপরাধী।
গাড়িওয়ালা (চলচ্চিত্র)

গাড়িওয়ালা আশরাফ শিশির পরিচালিত ২০১৪ সালের বাংলাদেশী স্বল্পদৈর্ঘ চলচ্চিত্র। ছবিটি পরিচালক আশরাফ শিশিরের "ঘটনাটি সত্য নয়" গল্পগ্রন্থের একটি অংশ অবলম্বনে নির্মিত। এতে প্রধান দুই শিশু চরিত্র হাবিল ও কাবিলের ভূমিকায় অভিনয় করেছেন মারুফ শেখ ও কাব্য। অন্যান্য ভূমিকায় অভিনয় করেছেন রোকেয়া প্রাচী, রাইসুল ইসলাম আসাদ, ইমরান ইমু প্রমুখ।
ছবিটি ৬টি মহাদেশের ২৬টি দেশের ৭৮টি আন্তর্জাতিক চলচ্চিত্র উৎসবে প্রদর্শিত হয় এবং কয়েকটি উৎসবে পুরস্কার অর্জন করে। ছবিটি স্পেনের পিকনিক চলচ্চিত্র উৎসবে শ্রেষ্ঠ চলচ্চিত্রের পুরস্কার, এবং টেক্সাস চলচ্চিত্র উৎসবে সাতটি পুরস্কার অর্জন করে।
হাবিল ও কাবিল দুই ভাই সারাদিন তাদের বেয়ারিংয়ের তৈরি গাড়ি নিয়ে সারা গ্রামে ঘুরে বেড়ায়। তারা তাদের এই গাড়ি নিয়ে বিভিন্ন প্রতিযোগিতায় অংশগ্রহণ করে। কিন্তু প্রতিবারই তারা সালাম মেম্বারের ছেলে আলমগীরের নিকট পরাজিত হয়। কারণ আলমগীরের গাড়ি তাদের গাড়ি থেকে উন্নত। তাদের বাবা কয়েক বছর যাবৎ নিখোঁজ। সংসার চালানোর জন্য তাদের মা সামাদ মালিথার ধান ভানার কলে কাজ করে। সামাদ মালিথার তার উপর কুদৃষ্টি পড়ে।
তারা দুজনে পাশের গ্রামের ডোবা থেকে শাপলার ফুল চুরি করে তা বাজারে বিক্রি করে নতুন বেয়ারিং কিনে। নতুন বেয়ারিং দিয়ে তৈরি গাড়ি দিয়ে তারা আন্তঃগ্রাম গাড়ি চালানো প্রতিযোগিতায় জয় লাভ করে। নতুন গাড়ি নিয়ে একদিন শহরে ফিয়ে হাবিল তার বাবাকে খুঁজে পায়। সে তার পিছু নিয়ে একটি বাড়িতে ঢোকে। কিন্তু সেখানে গিয়ে সে যা দেখে তা দশ বছরের হাবিলকে অকাল পরিণত করে তুলে এবং সংসারের দায়িত্ব কাঁধে তুলে নিতে বাধ্য করে।
১৪ অক্টোবর, ২০১৪ সংযুক্ত আরব আমিরাতে ছবিটির প্রিমিয়ার হয়। বাংলাদেশে ৪ নভেম্বর, ২০১৫ ছবিটি মুক্তি পায়।
শেরিফ আল সায়ার চলচ্চিত্রটি সম্পর্কে বলেন ছবির গল্প ছিমছাম ধরনেরে, ছোট ক্লাইমেক্স রয়েছে এবং সবচেয়ে বড় বিশেষত্ব হল এতে আঞ্চলিক ভাষার ব্যবহার। তিনি এই আঞ্চলিক ভাষার ব্যবহারের প্রশংসা করেছেন। অযথা গল্প দীর্ঘায়িত না করলেও ছবিতে কিছু প্রাকৃতিক দৃশ্য ধারণকে তিনি বিরক্তির কারণ হিসেবে উল্লেখ করেছেন। এছাড়া তিনি শেষ দৃশের স্পেশাল ইফেক্টের সমালোচনা করে বলেন যে তা পুরো ছবির নান্দনিকতাকে ম্লান করে দিয়েছে।
ছেংগারচর পৌরসভা

ছেংগারচর পৌরসভা বাংলাদেশের চাঁদপুর জেলার অন্তর্গত একটি পৌরসভা।
ছেংগারচর পৌরসভার আয়তন ৩৫.৩৫ বর্গ কিলোমিটার (৮,৭৩৪ একর)।
২০১১ সালের আদমশুমারি অনুযায়ী ছেংগারচর পৌরসভার মোট জনসংখ্যা ৩৬,৬৯১ জন। এর মধ্যে পুরুষ ১৮,০৯৩ জন এবং মহিলা ১৮,৫৯৮ জন। মোট পরিবার ৭,৮৮৪টি।
মতলব উত্তর উপজেলার উত্তর-পশ্চিমাংশে বাংলাদেশ পানি উন্নয়ন বোর্ড এর মেঘনা–ধনাগোদা প্রকল্পের অভ্যন্তরে ছেংগারচর পৌরসভার অবস্থান। এটি চাঁদপুর জেলা শহর হতে ৩৫ কিলোমিটার দূরে অবস্থিত। এ পৌরসভার উত্তরে ষাটনল ইউনিয়ন; পশ্চিমে ষাটনল ইউনিয়ন ও কলাকান্দা ইউনিয়ন; দক্ষিণে মোহনপুর ইউনিয়ন, গজরা ইউনিয়ন ও ফতেপুর পশ্চিম ইউনিয়ন এবং পূর্বে গজরা ইউনিয়ন, দুর্গাপুর ইউনিয়ন ও সাদুল্লাপুর ইউনিয়ন অবস্থিত।
গণপ্রজাতন্ত্রী বাংলাদেশের স্থানীয় সরকার পল্লী উন্নয়ন ও সমবায় মন্ত্রণালয়ের সরকার বিভাগ কর্তৃক এক প্রজ্ঞাপনের মাধ্যমে ১৯৯৮ সালের ৫ এপ্রিল ছেংগারচর পৌরসভা হিসেবে যাত্রা শুরু করে। এ পৌরসভার প্রথম পৌর প্রশাসক নিযুক্ত হন মতলব উত্তর উপজেলার তৎকালীন উপজেলা নির্বাহী কর্মকর্তা। তৎকালীন মতলব উপজেলাধীন ছেংগারচর ইউনিয়নের সম্পূর্ণ অংশ নিয়েই ছেংগারচর পৌরসভার প্রশাসনিক এলাকা বিস্তৃত। তৎকালীন স্থানীয় সরকার, পল্লী উন্নয়ন ও সমবায় মন্ত্রাণালয়ের সাবেক প্রতিমন্ত্রী ও দুর্যোগ ব্যবস্থাপনা ও ত্রাণমন্ত্রী মোফাজ্জল হোসেন চৌধুরী মায়া বীর বিক্রম এমপি এ পৌরসভাটি প্রতিষ্ঠা করেন। ২০১১ সালের ৭ আগস্ট এ পৌরসভাটি "গ" শ্রেণী থেকে "খ" শ্রেণীতে উন্নীত হয়। পরবর্তীতে স্থানীয় সরকার, পল্লী উন্নয়ন ও সমবায় মন্ত্রণালয়ের স্থানীয় বিভাগ কর্তৃক ২০১৭ সালের ১১ জানুয়ারী অপর এক প্রজ্ঞাপনে এ পৌরসভা কে "ক" শ্রেণীতে উন্নীত করা হয়।
ছেংগারচর পৌরসভায় ৯টি ওয়ার্ড রয়েছে। এ পৌরসভার প্রশাসনিক কার্যক্রম মতলব উত্তর থানার আওতাধীন। এটি জাতীয় সংসদের ২৬১নং নির্বাচনী এলাকা চাঁদপুর-২ এর অংশ।
২০১১ সালের আদমশুমারি অনুযায়ী ছেংগারচর পৌরসভার সাক্ষরতার হার ৫৯.২% এবং বর্তমানে সাক্ষরতার হার ৬৯%। এ পৌরসভায় ১টি সরকারি কলেজ, ২টি স্কুল এন্ড কলেজ, ১টি সরকারি সহ মোট ৫টি মাধ্যমিক বিদ্যালয় এর মধ্যে একটি বালিকা বিদ্যালয় রয়েছে ও ৯টি প্রাথমিক বিদ্যালয় রয়েছে। এছাড়া ব্যক্তিগত উদ্যোগে কিছু কিন্ডারগার্টেন রয়েছে।
মূলত কৃষি, ব্যবসা এবং বৈদেশিক রেমিটেন্স থেকে এ পৌরসভার অর্থনীতি নির্ভরশীল।
নওয়াব আলী

নওয়াব আলী একজন বাংলাদেশী চিকিৎসক এবং শিক্ষায়তনিক ব্যক্তি ছিলেন। তিনি পূর্ব পাকিস্তান প্রাদেশিক পরিষদের নির্বাচিত সদস্য ছিলেন। তিনি ঢাকা মেডিকেল কলেজের প্রথম বাংলাদেশি অধ্যক্ষ ছিলেন।
নওয়াব আলী ১৯০২ সালে তৎকালীন অবিভক্ত ভারতের (বর্তমানে বাংলাদেশে) চাঁদপুর জেলার মতলব উত্তর উপজেলায় জন্মগ্রহণ করেন।
নওয়াব আলী মুন্সীগঞ্জ উচ্চ বিদ্যালয় থেকে প্রবেশিকা এবং ঢাকা কলেজ থেকে এইচএসসি পাস করেন। ১৯২৭ সালে তিনি কলকাতা মেডিকেল কলেজ থেকে এমবিবিএস পাস করেন। ১৯৪৪ সালে তিনি এমআরসিপি লাভ করেন। ১৯৫৮ সালে তিনি এফআরসিপি পান।
তিনি মেডিসিনের একজন প্রখ্যাত অধ্যাপক ছিলেন। তিনি ঢাকা মেডিকেল কলেজের মেডিসিন বিভাগের প্রধান ছিলেন, এবং একই সাথে তিনি কলেজটির অধ্যক্ষ হিসেবে দায়িত্ব পালন করেন। তিনি এই প্রতিষ্ঠানের প্রথম বাংলাদেশী (তৎকালীন পূর্ব পাকিস্তান) অধ্যক্ষ ছিলেন। তিনি ঢাকা বিশ্ববিদ্যালয়ের মেডিসিন অনুষদের ডিনও ছিলেন। তিনি তৎকালীন "অল পাকিস্তান মেডিকেল অ্যাসোসিয়েশনের" সভাপতি ছিলেন। তিনি আইসিডিডিআরবি-এর অধীনে মতলবে একটি উদরাময় হাসপাতাল প্রতিষ্ঠা করেন।
 তিনি ১৯৬২ সালে পূর্ব পাকিস্তানের আইনসভার সদস্য হিসেবে নির্বাচিত হন।
নওয়াব আলী ১৯৭৭ সালের ৪ আগস্ট ঢাকায় মৃত্যুবরণ করেন।
২০০৩ সালে জাতীয় সংসদ তাঁকে নিয়ে একটি শোক প্রস্তাব পাস করে এবং ২০০৫ সালে বাংলাদেশ ডাক বিভাগ তার সম্মানে একটি স্মারক ডাকটিকিট জারি করে।
যাদব চন্দ্র চক্রবর্তী

যাদব চন্দ্র চক্রবর্তী ভারতীয় উপমহাদেশের বিশিষ্ট গণিতবিদ। ব্রিটিশ সরকার তাঁকে “গণিত সম্রাট” উপাধি দিয়েছিল।
চক্রবর্তী ১৮৫৫ সালে সিরাজগঞ্জ শহরের ধানবান্ধি মহল্লায় জন্মগ্রহণ করেন। তার পিতা কৃষ্ণ চন্দ্র চক্রবর্তী ও মাতা দুর্গা সুন্দরী। তার বাবা পেশায় ছিলেন একজন পুরোহিত। তার আর্থিক অবস্থা খুব ভালো ছিল না এবং চক্রবর্তী বাল্যকালে বাবাকে হারান।
নিজ গ্রামের বিদ্যালয়েই তিনি শিক্ষাজীবন শুরু করেন। কলকাতার প্রেসিডেন্সি কলেজ থেকে তিনি গণিতে এম.এ. করেন।
কর্মজীবনের শুরুতে তিনি কলকাতা সিটি কলেজে অধ্যাপনা শুরু করেন। পরবর্তীতে আলীগড় বিশ্ববিদ্যালয়ে পাটিগণিতের অধ্যাপক হিসেবে যোগ দেন। এখানে অধ্যাপনা কালে ১৮৯০ সালে ইংরেজিতে পাটিগণিতের একটি বইটি প্রকাশ করেন, যা অল্প সময়ের মাঝেই বাংলা, উর্দু, হিন্দি, অসমীয়া, মায়াবী, নেপালী প্রভৃতি ভাষায় অনূদিত হয়। পরে তাম্রলিপি প্রকাশনী যা পুনঃপ্রকাশ করে। ১৯১২ সালে তিনি বীজগণিতের একটি বই প্রকাশ করেন। এটিও অনেক জনপ্রিয় হয়। ১৯১৬ সালে তিনি আলীগড় বিশ্ববিদ্যালয় থেকে অবসর গ্রহণ করেন।
অবসর গ্রহণের পর তিনি সিরাজগঞ্জে ফিরে আসেন। সিরাজগঞ্জ শহরে তার পূর্বে তৈরিকৃত নিজ বাড়িতে বসবাস শুরু করেন। ১৯২০ সালের ২৬ নভেম্বর তিনি কলকাতার নিজ বাসভবনে মৃত্যুবরণ করেন।
মতলব পৌরসভা

মতলব পৌরসভা বাংলাদেশের চাঁদপুর জেলার অন্তর্গত একটি পৌরসভা।
মতলব পৌরসভার আয়তন ৪১ বর্গ কিলোমিটার (১০,১৩১ একর)।
মতলব পৌরসভার মোট জনসংখ্যা ৭০,৮৪০ জন। এর মধ্যে পুরুষ ৩৪,৭৩০ জন এবং মহিলা ৩৬,১১০ জন। মোট পরিবার ১২,০৫০টি। লোক সংখ্যার ঘনত্ব ১৭২৮ (প্রতি বর্গ কিলোমিটারে)। মোট ভোটার সংখ্যা ৩৩,৭৬১ জন (পুরুষ-১৫,৯৭৬ জন এবং মহিলা-১৭,৭৮৫ জন)। বাৎসরিক জনসংখ্যা বৃদ্ধির হার ১.২৫%। 
মতলব দক্ষিণ উপজেলার দক্ষিণ-পশ্চিমাংশে মতলব পৌরসভার অবস্থান। এ পৌরসভার পূর্বে খাদেরগাঁও ইউনিয়ন ও উপাদী উত্তর ইউনিয়ন, দক্ষিণ-পূর্বে উপাদী দক্ষিণ ইউনিয়ন, দক্ষিণে চাঁদপুর সদর উপজেলার আশিকাটি ইউনিয়ন, পশ্চিমে চাঁদপুর সদর উপজেলার বিষ্ণুপুর ইউনিয়ন ও মতলব উত্তর উপজেলার ফরাজিকান্দি ইউনিয়ন, উত্তরে মতলব উত্তর উপজেলার ফতেপুর পূর্ব ইউনিয়ন এবং উত্তর-পূর্বে মতলব উত্তর উপজেলার সুলতানাবাদ ইউনিয়ন অবস্থিত।
গণপ্রজাতন্ত্রী বাংলাদেশের স্থানীয় সরকার পল্লী উন্নয়ন ও সমবায় মন্ত্রণালয়ের সরকার বিভাগ কর্তৃক এক প্রজ্ঞাপনের মাধ্যমে ১৯৯৭ সালের ২৭ মার্চ মতলব পৌরসভা হিসেবে যাত্রা শুরু করে। ২২ ইউনিয়নের মতলব থানা কে দুটি উপজেলায় বিভক্ত করার আগে মতলবের সাবেক ১৩ নং ও ১৪ নং ইউনিয়ন পরিষদ নিয়ে গঠিত হয় মতলব পৌরসভা। ৪১ বর্গকিলোমিটার এলাকা নিয়ে গঠিত মতলব পৌরসভা শুরুতে "গ" শ্রেণীভুক্ত হলেও ২০০৫ সালের ২৮ ফেব্রুয়ারি এটি " খ" শ্রেণিতে উন্নীত হয়। পরে ২০১৭ সালের ১৮ মে প্রথম শ্রেণি বা "ক" শ্রেণিভূক্ত হয় মতলব পৌরসভা। এ পৌরসভার প্রথম পৌর প্রশাসক নিযুক্ত হন মতলব উত্তর উপজেলার তৎকালীন উপজেলা নির্বাহী কর্মকর্তা। তৎকালীন মতলব উপজেলাধীন মতলব উত্তর ও মতলব দক্ষিণ ইউনিয়নদ্বয়ের ২০টি মৌজা ও ২২টি গ্রাম নিয়ে অর্থাৎ সাবেক মতলবগঞ্জ বাজার এর সবকটি গ্রাম নিয়েই মতলব পৌরসভার প্রশাসনিক এলাকা বিস্তৃত। পুরোনো ইউনিয়ন পরিষদ বাদ দিয়ে নতুন ভবনে পৌরসভাটির কার্যক্রম পরিচালনা করা হচ্ছে এবং জনগণের জন্য পৌর ভবনটি আধুনিকায়ন ও উন্নত সেবা প্রদান করার জন্য পৌর ভবনটি স্থানান্তর করা হচ্ছে নতুন ভবন নির্মাণের কাজ শুরু হয়েছে।
মতলব পৌরসভায় ৯টি ওয়ার্ড (২২ টি গ্রাম, ২০ টি মৌজা) রয়েছে। এ পৌরসভার প্রশাসনিক কার্যক্রম মতলব দক্ষিণ থানার আওতাধীন। এটি জাতীয় সংসদের ২৬১নং নির্বাচনী এলাকা চাঁদপুর-২ এর অংশ।
২০১১ সালের আদমশুমারি অনুযায়ী মতলব পৌরসভার সাক্ষরতার হার ৬৩%।
মূলত কৃষি, ব্যবসা এবং বৈদেশিক রেমিটেন্স থেকে এ পৌরসভার অর্থনীতি নির্ভরশীল।
জেস জোনাসেন

জেসিকা লুইস জোনাসেন (; জন্ম: ৫ নভেম্বর, ১৯৯২) কুইন্সল্যান্ডের এমার‌্যাল্ড এলাকায় জন্মগ্রহণকারী প্রথিতযশা অস্ট্রেলীয় প্রমিলা ক্রিকেটার। অস্ট্রেলিয়া ক্রিকেট দলের অন্যতম সদস্য তিনি। ঘরোয়া ক্রিকেটে কুইন্সল্যান্ড ফায়ারের পক্ষে খেলে থাকেন জেস জোনাসেন। দলে তিনি মূলতঃ অল-রাউন্ডার। বামহাতে অর্থোডক্স স্পিন বোলিং করে থাকেন তিনি।
২০১২ ও ২০১৪ সালের মহিলা বিশ্ব টুয়েন্টি২০ প্রতিযোগিতার শিরোপা বিজয়ী অস্ট্রেলিয়া দলের পক্ষে খেলেন। এছাড়াও ২০১৬ সালে তার দল রানার-আপ হয়েছিল।
জুন, ২০১৫ সালে সফরকারী অস্ট্রেলিয়া দলের অন্যতম সদস্যরূপে ইংল্যান্ড সফরে যান ও মহিলাদের অ্যাশেজ সিরিজে অংশ নেন। অভিষেক টেস্টের উভয় ইনিংসে তিনি যথাক্রমে ৯৯ ও ৫৪ রান তুলেন। তার এ সংগ্রহটি মহিলাদের টেস্ট অভিষেকে যে-কোন খেলোয়াড়ের তৃতীয় সর্বোচ্চ সংগ্রহ।
দিওয়ার (২০০৪-এর চলচ্চিত্র)

দিওয়ার (লেটস ব্রিং আওয়ার হিরোস হোম) ২০০৪ সালে বলিউডে নির্মিত যুদ্ধ সংক্রান্ত চলচ্চিত্র। ছবিটির পরিচালক মিলন লুথারিয়া এবং প্রযোজক গৌরাঙ্গ দোসী। চলচ্চিত্রটি বিখ্যাত হলিউড চলচ্চিত্র দ্যা গ্রেট এসকেপে'র (১৯৬৩) প্রভাবে নির্মিত এমনটা মনে করা হয়। দিওয়ার বলিউড বক্স অফিসে মাঝারি ধরনের সাড়া ফেলে।
ভারত-পাকিস্তান যুদ্ধ ১৯৭১ এ অংশগ্রহণ করেছিলেন মেজর রণবীর কাউল। তিনি ও তার সাথী আরো কয়েকজন সৈনিক কেউই আর ফিরে আসেননি। রণবীরের পুত্র গৌরব (অক্ষয় খান্না) পিতাকে ছাড়াই মানুষ হয়। তার ধারণা বাবা আর কোনোদিনই ফিরবেননা। কিন্তু রণবীরের স্ত্রী'র বিশ্বাস তার স্বামী বেঁচে আছে যদি এ বিষয়ে ভারত সরকারের উচ্চপদস্থ সেনা প্রধানেরা কিছু সাহায্য করতে অপারগ। অন্যদিকে দেখা যায় পাকিস্তানের একটি জেলে রণবীর ও তার সহবন্দীরা বেঁচে আছেন ও অমানুষিক অত্যাচারের স্বীকার হচ্ছেন কয়েক দশক ধরে, যদিও তারা প্রতিমুহুর্তে পালিয়ে যাওয়ার চেষ্টা করেন। আই এস আই প্রধান ইজাজ চায় রণবীর সহ ভারতীয় বন্দীদের কোনো না কোনো অজুহাতে হত্যা করতে। সে তখন আরো অত্যাচারী জেলার সোহেল মিঁয়ার হেফাজতে পাঠায় সকলকে। একদিন অনন্ত নামক এক ভারতীয় বন্দী হেফাজত থেকে পালিয়ে যায় ও মৃত্যুর আগে করাচীতে বসবাসরত এক হিন্দু ব্যক্তি জবারের হাতে তুলে দেয় একটি চিঠি। এই চিঠি ভারতে পৌছালে রণবীর ও অন্যান্যদের পরিবার নিশ্চিত হয় যে নিখোঁজ সেনারা বেঁচে রয়েছেন। গৌরব গোপনে পাকিস্তানে রওনা দেয়। বহু বাধাবিঘ্ন পেরিয়ে আশ্রয় পায় জবারের বাড়িতে। তার সাথে জবার কন্যা রাধিকার প্রেমপূর্ন সম্পর্ক গড়ে ওঠে। হঠাৎ সোহেল মিঁয়ার জেল থেকে পলাতক কয়েদি খানের সাথে মোলাকাত হয়। খান ও গৌরব আই এস আই সদর দপ্তর থেকে জেলের ম্যাপ চুরি করে ছদ্মবেশে, এসময় ইজাজ তাদের ধরতে চেষ্টা করলে সে খানে'র হাতে মারা পড়ে। জেলের ম্যাপ অনুযায়ী জানা যায় যে জেলের তলদেশ দিয়ে কিছুটা সুড়ঙ্গ খুঁড়লেই জলের খালি পাইপ দিয়ে বাইরে আসা যায়। এসংবাদ জেলে নিয়ে যাওয়ার উদ্দেশ্যে খান স্বেচ্ছায় ধরা দেয় এবং সকলে মিলে সুড়ঙ্গপথ খুড়ে পালাবার চেষ্টা করে। এইসময় মাইন ফেটে এক বন্দী জাট্টা মারা যায়। পালাবার মুহুর্তে সোহেল তাদের তাড়া করে ও মরুভূমি সীমান্ত এলাকায় তুমুল যুদ্ধ হয়। খানের সাহায্যে রণবীর, গৌরব ও বাকিরা পালাতে সক্ষম হলেও খান মারা যায়। সোহেলকে হত্যা করেন মেজর রণবীর।
শানতুং

শানতুং ( ফিনিন Shāndōng) গণপ্রজাতন্ত্রী চীনের একটি উপকূলীয় প্রদেশ। এটি পূর্ব চীন অঞ্চলের অন্তর্ভুক্ত।
চীনা সভ্যতার শুরু থেকেই চীনের ইতিহাসে, বিশেষ করে পীত নদীর ভাটি অঞ্চলে, শানতুং প্রধান একটি ভূমিকা পালন করেছে। এটি তাওবাদ, বৌদ্ধধর্ম ও কনুফুসিয়াসবাদের গুরুত্বপূর্ণ সাংস্কৃতিক ও ধার্মিক কেন্দ্রস্থল হিসেবে পরিচিত। শানতুঙের থাই পর্বত তাওবাদের সবচেয়ে সম্মানিত পর্বত এবং বিশ্বের সবচেয়ে পুরনো যেসমস্ত ধর্মকেন্দ্রগুলিতে আজ পর্যন্ত অবিরতভাবে ধর্মচর্চা হয়ে আসছে, তাদের মধ্যে একটি। প্রাদেশিক রাজধানী চিনান শহরের দক্ষিণে যে বৌদ্ধ মন্দিরগুলি আছে সেগুলি একসময় চীনের সর্বপ্রধান বৌদ্ধধর্মচর্চার স্থল ছিল। এই প্রদেশের ছুফু শহরেই কনফুসিয়াসের জন্ম হয়, এবং পরে এটি কনফুসিয়াসবাদের কেন্দ্র হিসেবে প্রতিষ্ঠিত হয়।
শানতুং প্রদেশটি ঐতিহাসিকভাবে এবং আধুনিককালেও উত্তর-দক্ষিণ ও পূর্ব-পশ্চিমে প্রসারিত বাণিজ্যপথগুলির সঙ্গমস্থলে অবস্থিত, যা প্রদেশটিকে একটি অর্থনৈতিক কেন্দ্র হিসেবে প্রতিষ্ঠা পেতে সাহায্য করেছে। ১৯শ শতকের শেষভাগে রাজনৈতিক অস্থিরতা ও অর্থনৈতিক মন্দাতে পতিত হওয়া এই প্রদেশটি বর্তমানে চীনের সবচেয়ে জনবহুল ও সমৃদ্ধ প্রদেশের একটি। এটি বর্তমানে চীনের ৩য় সর্বোচ্চ সম্পদশালী প্রদেশ, যার মোট অভ্যন্তরীণ উৎপাদন ৯৬৭ বিলিয়ন ডলার।
আবদুল করিম শাহ

আবদুল করিম শাহ (বাউল করিম শাহ নামে পরিচিত; [১০ জুলাই, ১৯২৯ – ১০ জুন, ২০১৪) ছিলেন একজন বাংলাদেশী বাউল গায়ক। তার বাবার কাছে লালন গীতি গাওয়ার হাতেখড়ি হয় এবং আমৃত্যু লালনের আদি গানের সাধনা করে গেছেন৷ শিল্পকলায় অবদানের জন্য ২০১১ সালে তিনি বাংলাদেশ সরকার প্রদত্ত সর্বোচ্চ বেসামরিক সম্মান একুশে পদকে ভূষিত হন। তিনিই প্রথম বাউল হিসেবে এই পদকে ভূষিত হন।
করিম শাহ ১০ জুলাই, ১৯২৯ কুষ্টিয়ার মিরপুর উপজেলার অঞ্জনগাছি গ্রামে জন্মগ্রহণ করেন। তার পিতার নাম ঝুমুর আলী জোয়ার্দার। তিনিও একজন বাউলশিল্পী ছিলেন৷ মাত্র সাত বছর বয়সে বাবার কাছ থেকেই লালনের গানের চর্চা শুরু করেন৷ তিনি যুক্তরাষ্ট্র, ফ্রান্স, লন্ডন, ভারতসহ অনেক দেশে গান করেছিলেন৷
দীর্ঘদিন ধরে শ্বাসকষ্টে ভুগা বাউল করিম শাহ ২০১৪ সালের ১৯ এপ্রিল শ্বাসকষ্ট নিয়ে কুষ্টিয়া জেনারেল হাসপাতালে ভর্তি হন। সেখান থেকে ৩১ মে উন্নত চিকিৎসার জন্য তাকে ঢাকা মেডিকেল কলেজ হাসপাতালে ভর্তি করা হয়। ৭ জুন হাসপাতাল থেকে বাড়ি ফিরে যান। ১০ জুন, ২০১৪ সকালে তিনি নিজ বাড়িতে মৃত্যুবরণ করেন। জানাজা শেষে তাকে জানাজা কুষ্টিয়া জেলার মিরপুর উপজেলার কামারপাড়া গ্রামে দাফন করা হয়।
সরফভাটা ইউনিয়ন

সরফভাটা বাংলাদেশের চট্টগ্রাম জেলার রাঙ্গুনিয়া উপজেলার অন্তর্গত ৮ নং সরফভাটা ইউনিয়ন।
সরফভাটা ইউনিয়নের আয়তন ৬৪২৯ একর (২৬.০২ বর্গ কিলোমিটার)।
২০১১ সালের পরিসংখ্যান অনুযায়ী সরফভাটা ইউনিয়নের লোকসংখ্যা ৫৫,৪৮৬ জন। এর মধ্যে পুরুষ ২৭,৫৪২ জন এবং মহিলা ২৭,৯৪৪ জন।
রাঙ্গুনিয়া উপজেলার দক্ষিণাংশে সরফভাটা ইউনিয়নের অবস্থান। উপজেলা সদর থেকে এ ইউনিয়নের দূরত্ব প্রায় সাড়ে ২ কিলোমিটার। সরফভাটা দুই ভাগে বিভক্ত একটি সরফভাটা, দ্বিতীয়টি জঙ্গল সরফভাটা,এই ইউনিয়নের পূর্বে শিলক ইউনিয়ন ও পদুয়া ইউনিয়ন; সরফভাটার প্রবেশ মুখ গোডাউন ব্রিজের উত্তরে গোডাউন বাজার, কাপ্তাই রোডের উত্তরে কাদেরনগর সরফভাটার অন্তর্ভুক্ত, কাপ্তাইরোড সংলগ্ন গোডাউনে কর্ণফুলী নদী রয়েছে এ ছাড়া সরফভাটা গোডাউন রাঙ্গুনিয়া পৌরসভার; অন্তর্ভুক্ত, পশ্চিমে কর্ণফুলী নদী 
ও বেতাগী ইউনিয়ন, ২য় মৌজা জঙ্গল সরফভাটার পশ্চিমে বোয়ালখালী উপজেলার শ্রীপুর খরণদ্বীপ ইউনিয়ন ও আমুচিয়া ইউনিয়ন এবং দক্ষিণে বোয়ালখালী উপজেলার আহলা করলডেঙ্গা ইউনিয়ন অবস্থিত।
সরফভাটা ইউনিয়ন রাঙ্গুনিয়া উপজেলার আওতাধীন ৮নং ইউনিয়ন পরিষদ। এ ইউনিয়নের প্রশাসনিক কার্যক্রম দক্ষিণ রাঙ্গুনিয়া থানার আওতাধীন। এটি জাতীয় সংসদের ২৮৪নং নির্বাচনী এলাকা চট্টগ্রাম-৭ এর অংশ। এটি "সরফভাটা" ও "জঙ্গল সরফভাটা" এ ২টি মৌজায় বিভক্ত।
ওয়ার্ডভিত্তিক এ ইউনিয়নের গ্রামগুলো হল:
আবুল হাসান মাহমুদ আলী

আবুল হাসান মাহমুদ আলী (জন্ম ২ জুন ১৯৪৩) হলেন একজন বাংলাদেশী রাজনীতিবিদ ও কুটনৈতিক, যিনি বাংলাদেশের অর্থমন্ত্রী হিসেবে দায়িত্ব পালন করেছেন। তিনি সাবেক সংসদ সদস্য এবং ২০১৪ সালের ফেব্রুয়ারি থেকে ২০১৯ সালের জানুয়ারি পর্যন্ত বাংলাদেশের পররাষ্ট্রমন্ত্রী ছিলেন। এর পূর্বে তিনি দুর্যোগ ব্যবস্থাপনা ও ত্রাণ মন্ত্রণালয়ের মন্ত্রীর দায়িত্ব পালন করেছিলেন। সংবিধান অনুযায়ী দশম জাতীয় সংসদের স্পিকার ড. শিরীন শারমিন চৌধুরীর কাছে ৩ জানুয়ারী ২০১৯ তারিখে একাদশ সংসদের সংসদ সদস্য হিসেবে তিনি শপথবাক্য পাঠ করেন। সর্বশেষ ২০২৪ সালের জাতীয় নির্বাচনে দিনাজপুর-৪ আসনে বিজয়ী হইয়েছিলেন। ২০২৪ সালে অসহযোগ আন্দোলনের পর রাষ্ট্রপতি জাতীয় সংসদ বিলুপ্ত করলে তিনি সংসদ সদস্য পদ হারান।
মাহমুদ আলী ১৯৪৩ সালের ২ জুন তৎকালীন ব্রিটিশ ভারত বর্তমান বাংলাদেশের দিনাজপুরের খানসামার ডাক্তারপাড়া গ্রামে জন্মগ্রহণ করেন। তিনি ঢাকা বিশ্ববিদ্যালয় থেকে অর্থনীতিতে ১৯৬২ সালে বি.এ. এবং ১৯৬৩ সাল এম.এ. ডিগ্রি অর্জন করেন। এর তিনি একই বিশ্ববিদ্যালয়ে ১৯৬৪ থেকে ১৯৬৬ পর্যন্ত অর্থনীতির প্রভাষক ছিলেন। ১৯৬৬ সালে তৎকালীন পাকিস্তান ফরেন সার্ভিস (পিএফএস)-এ যোগ দেন। দেশে বিভিন্ন সরকারি দপ্তরে কাজের পাশাপাশি বিদেশের বিভিন্ন মিশনে যেমন নিউ ইয়র্ক, নয়াদিল্লি, বেইজিংয়ে দায়িত্ব পালন করেন তিনি । আবুল হাসান মাহমুদ আলী ভুটান (১৯৮৬–১৯৯০) ও জার্মানিতে (১৯৯২–১৯৯৫) বাংলাদেশের রাষ্ট্রদূতের পাশাপাশি যুক্তরাজ্যে (১৯৯৬–২০০১) হাইকমিশনারও ছিলেন। অতিরিক্ত পররাষ্ট্র সচিব (দ্বিপাক্ষিক) হিসেবে ভারতের সঙ্গে তিন বিঘা করিডোর ইমপ্লিমেন্টেশন এগ্রিমেন্টের (১৯৯২) আলোচনা ও স্বাক্ষর করেছিলেন তিনি। তিনি একজন বীর মুক্তিযোদ্ধা। ১৯৭১ সালে কূটনৈতিক মঞ্চে যুক্তরাষ্ট্র ও জাতিসংঘে বাংলাদেশের স্বাধীনতার পক্ষে কাজ করেন তিনি। ১৯৭১ সালের মে মাসে যুক্তরাষ্ট্রে মুক্তিযুদ্ধকালীন মুজিবনগর সরকারের প্রতিনিধি নির্বাচিত হন তিনি।
বিভিন্ন দেশে কুটনৈতিক দ্বায়িত্ব পালন শেষে দেশে ফেরার পর আলী ২০০১ সালে আওয়ামী লীগে যোগ দেন এবং আওয়ামী লীগের নির্বাচনী কমিটির সদস্য নির্বাচিত হন। ২০০২ সালে তিনি কেন্দ্রীয় উপদেষ্টা কমিটির সদস্য হন। এরপর তিনি আওয়ামী লীগের আন্তর্জাতিক বিষয়ক উপকমিটির কো চেয়ারম্যান নির্বাচিত হন।
ডিসেম্বর ২০০৮ সালের সাধারণ নির্বাচনে আলী দিনাজপুর ৪ আসন থেকে সংসদ সদস্য নির্বাচিত হন। তিনি ৯ম জাতীয় সংসদের পররাষ্ট্র মন্ত্রণালয় সম্পর্কিত সংসদীয় স্থায়ী কমিটির সভাপতি ছিলেন।
২০১২ সালের ১৩ সেপ্টেম্বর আলী নবগঠিত দুর্যোগ ব্যবস্থাপনা ও ত্রাণ মন্ত্রণালয়ের দায়িত্ব পান এবং ১৬ সেপ্টেম্বর ২০১৩ পর্যন্ত এ মন্ত্রণালয়ের মন্ত্রী ছিলেন।
২১ নভেম্বর ২০১৩ তারিখে আলী বাংলাদেশ সরকারের পররাষ্ট্র মন্ত্রণালয়ের মন্ত্রীর দায়িত্ব পান। ২০১৪ জানুয়ারিতে অনুষ্ঠিত সাধারণ নির্বাচনে পুনরায় সংসদ সদস্য নির্বাচিত হলে ২৬ ফেব্রুয়ারি তিনি পুনরায় পররাষ্ট্রমন্ত্রী হিসাবে শপথ নেন।
২০২৪ সালের ৭ জানুয়ারি অনুষ্ঠিত দ্বাদশ জাতীয় সংসদ নির্বাচনে দিনাজপুর-৪ আসনে আবুল হাসান মাহমুদ আলী আবারও নির্বাচিত হন। ২০২৪ সালে তিনি অর্থ মন্ত্রণালয়ের দায়িত্ব পেয়েছিলেন।
৫ আগস্ট ২০২৪ সালে অসহযোগ আন্দোলনের মুখে তৎকালীন প্রধানমন্ত্রী শেখ হাসিনা পদত্যাগ করে ভারত পালিয়ে গেলে পরদিন ৬ আগস্ট রাষ্ট্রপতি সংসদ ভেঙ্গে দিলে তিনি সংসদ সদস্য ও অর্থমন্ত্রীর পদ হারান।
দেশি বামোশ

দেশি বামোশ (বৈজ্ঞানিক নাম: "Gymnothorax tile") (ইংরেজি: "Indian mud moray eel") Muraenidae পরিবারের Gymnothorax গণের একটি স্বাদুপানির মাছ।
এদের দেহ লম্বা, ফুলকারন্ধ্র সরু ও চোখের সামনে অংশ চওড়া। থুতনীর অপর প্রান্তে নালীর ন্যায় একটি নাসারন্ধ্র বিদ্যমান। মাথা থুতনী থেকে পায়ু দৈর্ঘ্যর এক চতুর্থাংশ। লেজটি ধড় অপেক্ষা খাটো। মুখের চির মধ্যম। এই মাছের সর্বোচ্চ দৈর্ঘ্য ২৪০ সেমি পর্যন্ত পাওয়া গেছে।
এরা মোহনা ও নদীমুখে বাস করে। এরা তলদেশবাসী, নদীগামী ও মাংসাশী প্রাণী এবং প্রধানত ছোট ছোট মাছ খেয়েই জীবনধারণ করে।
এই প্রজাতির মাছ বাংলাদেশ, ভারত, শ্রীলঙ্কা, মালয়েশিয়া, ইন্দোনেশিয়া, ফিলিপাইন এবং হাওয়াই অঞ্চলে পাওয়া যায়।
আইইউসিএন বাংলাদেশ (২০০০) এর লাল তালিকা অনুযায়ী এই প্রজাতিটি এখনও হুমকির সম্মুখীন নয়।
বাহাগিলী ইউনিয়ন

বাহাগিলী ইউনিয়ন বাংলাদেশের রংপুর বিভাগের নীলফামারী জেলার কিশোরগঞ্জ উপজেলার একটি ইউনিয়ন। এ ইউনিয়নের ভৌগোলিক পরিচিতি কোড হল ৫৫.৭৩.৪৫.১৭।
কিশোরগঞ্জ উপজেলা সদর হতে পশ্চিমে দিকে অবস্থিত এ ইউনিয়নের মোট আয়তন ৫৬৯৯ একর বা ২৩.০৫ বর্গকিলোমিটার।
বাহাগিলী ইউনিয়ন মৌজা/গ্রাম নিয়ে গঠিত। মৌজা সমুহ ৯টি প্রশাসনিক ওয়ার্ডে বিভক্ত। গ্রামসমূহ হল —
২০১১ সালের আদমশুমারি অনুযায়ী বাহাগিলী ইউনিয়নের মোট জনসংখ্যা ছিল ২৪৫৪৮ জন, যার মধ্যে পুরুষ হল ১২২৮১ জন এবং নারী হল ১২২৬৯ জন।
বাহাগিলী ইউনিয়নের গড় সাক্ষরতা হার ৩২.১%। তার মধ্যে নারী শিক্ষার হার ৩০.৩% এবং পুরুষ শিক্ষার হার ৩৩.৯%। এখানকার গুরুত্বপূর্ণ শিক্ষা প্রতিষ্ঠানের মধ্যেঃ
বাহাগিলী ইউনিয়নের অর্থনীতি মূলত কৃষি নির্ভর।
ইউনিয়ন তথ্য বাতায়ন
হলুদ কামিলা

হলুদ কামিলা (বৈজ্ঞানিক নাম: "Congresox talabon") (ইংরেজি: "Yellow pike conger") Muraenesocidae পরিবারের Congresox গণের একটি স্বাদুপানির মাছ।
হলুদ কামিলার দেহ মোটা, শক্তিশালী এবং সাপের ন্যায়। মুখ বেশ বড়, মুখছিদ্র চোখের পিছন পর্যন্ত প্রসারিত। ঊর্ধ্ব চোয়ালের দাঁত ৩ সারিতে কিন্তু নিম্ন চোয়ালের দাঁত ৪ সারিতে বিন্যস্ত। মাথা ও পিঠের অংশ জলপাই রঙের, পিছনের দিকে বাদামী রঙের, উদর হালকা সাদা এবং নিচের দিকে বাদামী রঙের।
এই প্রজাতির মাছ ইন্দো-পশ্চিম প্রশান্ত মহাসাগর, বঙ্গোপসাগর থেকে ইন্দোনেশিয়া পর্যন্ত বিস্তৃত অঞ্চলে পাওয়া যায়।
এরা মূলত নিশাচর, মোহনা ও নদীর তলদেশে বাস করে। জোয়ার-ভাঁটার সময় নদীর উপরে অংশে চলে আসে। এরা তলদেশবাসী ছোট মাছ খায়।
আইইউসিএন বাংলাদেশ (২০০০) এর লাল তালিকা অনুযায়ী এই প্রজাতিটি এখনও হুমকির সম্মুখীন নয়।
এমিলি ব্লান্ট

এমিলি ওলিভিয়া লরা ব্লান্ট (এমিলি ব্লান্ট নামে পরিচিত; জন্ম: ২৩ ফেব্রুয়ারি, ১৯৮৩) হলেন একজন ব্রিটিশ-মার্কিন চলচ্চিত্র ও মঞ্চ অভিনেত্রী। ব্লান্ট তার কর্মজীবন শুরু করেন ২০০১ সালে লন্ডনে মঞ্চস্থ "দ্য রয়্যাল ফ্যামিলি" মঞ্চ নাটকে অভিনয়ের মধ্য দিয়ে। ২০০৩ সালে টেলিভিশন চলচ্চিত্র "বৌডিকা (ওয়ারিয়র কুইন)" দিয়ে টেলিভিশনে অভিষেক হয়। ২০০৪ সালে "মাই সামার অফ লাভ" চলচ্চিত্রে তার অভিনয়ের জন্য তিনি ইভিনিং স্ট্যান্ডার্ড ব্রিটিশ চলচ্চিত্র পুরস্কার এ সবচেয়ে সম্ভাবনাময় নতুন মুখের খ্যাতি লাভ করেন। "গিডিয়ন্‌স ডটার" (২০০৬) টেলিভিশন চলচ্চিত্রে অভিনয়ের জন্য তিনি সেরা টিভি পার্শ্ব অভিনেত্রী বিভাগে গোল্ডেন গ্লোব পুরস্কার লাভ করেন। একই বছর তিনি "দ্য ডেভিল্‌স ওয়্যার্‌স প্রাডা" চলচ্চিত্রে অভিনয়ের জন্য সেরা চলচ্চিত্র পার্শ্ব অভিনেত্রী বিভাগে গোল্ডেন গ্লোব পুরস্কার ও বাফটা পুরস্কারের মনোনয়ন লাভ করেন।
এমিলি ১৯৮৩ সালের ২৩ ফেব্রুয়ারি ওয়ান্ডসওর্থ, লন্ডন এ জন্মগ্রহণ করেন। তার পিতা অলিভার সিমন পিটার ব্লান্ট ছিলেন একজন ব্যারিস্টার এবং মাতা জোয়ানা একজন অভিনেত্রী ও শিক্ষক। তিনি চার ভাই-বোনের মধ্যে দ্বিতীয়। তার অন্য ভাই-বোনেরা হলেন ফেলিসিটি, সেবাস্টিন, ও সুজানাহ। তার দাদা পিটার ব্লান্ট ছিলেন একজন মেজর-জেনারেল এবং তার এক চাচা ক্রিসপিন ব্লান্ট কনজারভেটিভ পার্টির সংসদ সদস্য।
২০০১ সালের নভেম্বর মাসে স্যার পিটার হলের নির্দেশনায় "দ্য রয়্যাল ফ্যামিলি" মঞ্চনাটকে জুডি ডেঞ্চের সাথে ব্লান্টের পেশাদারী কর্মজীবন শুরু হয়। এই নাটকে তিনি ডেঞ্চের চরিত্রে ফ্যানি ক্যাভেন্ডিশের নাতনী গোয়েন চরিত্রে অভিনয় করেন। সমালোচক টম কিটিঞ্জ এই নাটকে প্রশংসা করে লিখেন, "পিটার হলের নির্দেশনা ও অ্যান্থনি ওয়ার্ডের সেটের যোগসূত্রের ফলে দ্য রয়্যাল ফ্যামিলি অসাধারণ বিনোদনপূর্ণ একটি রাত উপহার দিয়েছে" এবং লিখেন, "এতে সকল অভিনয়শিল্পীদের কাছ থেকে সর্বোচ্চ সুন্দর মানসম্পন্ন অভিনয় পাওয়া গেছে।" ব্লান্ট তার অভিনয়ের জন্য ইভেনিং স্ট্যান্ডার্ডে "শ্রেষ্ঠ নবাগত" হিসেবে ভূষিত হন। ২০০২ সালে তিনি ন্যাশনাল থিয়েটারে নিকোলাস রাইটের "ভিনসেন্ট ইন ব্রিক্সটন" মঞ্চনাটকে ইউজিনি চরিত্রে এবং চিসেস্টার ফেস্টিভ্যাল থিয়েটারে ইন্ধু রুবাসিঙ্ঘম নির্দেশিত "রোমিও অ্যান্ড জুলিয়েট" মঞ্চনাটকে জুলিয়েট চরিত্রে অভিনয় করেন।. ২০০৩ সালে রোমানদের জন্য যুদ্ধ করা প্রাচীন সেল্টিক যুদ্ধা-রানীর জীবনী নিয়ে নির্মিত "বোদিকা" নাটক দিয়ে তার ব্রিটিশ টেলিভিশনে অভিষেক হয়। একই বছর তিনি দুই খণ্ড বিশিষ্ট ব্রিটিশ টেলিভিশন নাটক "এইটথ হেনরি"-তে ষোড়শ শতাব্দীর রানী ক্যাথরিন হাওয়ার্ড চরিত্রে অভিনয় করে প্রশংসিত হন।
এমিলি ব্লান্ট গৃহীত উল্লেখযোগ্য কয়েকটি পুরস্কার ও মনোনয়ন হল:
জিঘাংসা (১৯৫১-এর চলচ্চিত্র)

জিঘাংসা ১৯৫১ সালে প্রকাশিত একটি বাংলা রহস্য চলচ্চিত্র যা স্যার আর্থার কোনান ডয়েলের বিখ্যাত গোয়েন্দা কাহিনী বাস্কারভিলের কুকুর-এর ছায়ায় নির্মিত। এই সিনেমাটির পরিচালক অজয় কর এবং সংগীত পরিচালক ছিলেন হেমন্ত মুখোপাধ্যায়।
অভিশপ্ত রত্নগড় রাজপরিবারের নতুন কুমার বাহাদুর সূর্যকান্ত আসার আগেই তার কাকা বাড়ির কর্তা অজ্ঞাত আততায়ীর হাতে মারা পড়েন। রাজপরিবারের বন্ধু ডাক্তার পালিত (কমল মিত্র) তদন্তের অনুরোধ নিয়ে আসেন গোয়েন্দা স্মরজিত সেনের (শিশির বটব্যাল) কাছে। সকলের অনুমান স্থানীয় জলার কোনো ভৌতিক আত্মা খুনটা করেছে, যার মহিলা কন্ঠে গান শোনা যায় গভীর রাত্রে। গোয়েন্দা সেন তার সহকারী বিমলকে রত্নগড় পাঠান কুমার বাহাদুরের নিরাপত্তার স্বার্থে। স্থানীয় কয়েকজন প্রবীণ ব্যক্তি রহস্যময় ভাবে চলাফেরা করেন। তাদের মধ্যে দাবাড়ু ও মৃত রাজার এক বন্ধু আছেন আর আছেন প্রবীণ উদ্ভিদবিজ্ঞানী প্রফেসর গুপ্ত (বিকাশ রায়)। বাড়ির চাকর লক্ষনকেও সন্দেহ করতে থাকে বিমল। জলার ধারে একটি তরুনীর (মঞ্জু দে) গান শুনে কুমার আকৃষ্ট হন ও বার বার ছুটে যান সেখানে। তার ওপর প্রাণঘাতী হামলা হয়। ইতোমধ্যে ছদ্মবেশে গোয়েন্দা সেন হাজির হন ও বিশালদেহী জলার ভুত কে আবিষ্কার করেন। কিন্তু আসল অপরাধী হলো এই রাজবংশেরই নিখোঁজ হয়ে যাওয়া এক ব্যক্তি যার প্রতিশোধস্পৃহা জন্ম দিয়েছে জলার ভুতের কাহিনী। একদম শেষে স্মরজিত সেনের গুলিতে আসল অপরাধীর মৃত্যু ঘটে।
এটিই ছিল বাংলায় শার্লক হোমসের বিখ্যাত গোয়েন্দা কাহিনী বাস্কারভিলের কুকুর-এর প্রথম চলচ্চিত্র অভিযোজন। পরবর্তীতে ১৯৬২ সালে এই গল্পের ছায়ায় হিন্দি ভাষাতে বিশ সাল বাদ নামে একটি বলিউড চলচ্চিত্র নির্মিত হয়, যার পরিচালক ছিলেন বীরেন নাগ।
ব্রহ্মচারী

ব্রহ্মচর্য সনাতন ধর্ম অনুযায়ী জীবনের একটি নির্দিষ্ট সময় কাল (মোটামুটি ১৪ বছর বয়স থেকে ২০ বছর বয়স পর্যন্ত) বুঝায় যখন কোন ছাত্র বা ছাত্রী বেদ এবং উপনিষদ এর বিধান অনুযায়ী ঐতিহ্যগত বিজ্ঞান, জ্যোতিশাস্ত্র এবং ধর্মীয় অনুশাসন সম্প্রর্কিত বিদ্যা লাভ করে।
অন্যদিকে ব্রহ্মচর্য বলতে আধ্যাতিক উন্নতির জন্য ইচ্ছাকৃত কৌমার্য-ব্রত বুঝায় এবং এক্ষেত্রে ব্রহ্মচর্য অর্থ হল কায়-মন-বাক্যে সর্বদা পবিত্রতা রক্ষা করা।
ব্রহ্মচর্য পালন অর্থ হল সম্পূর্ণ কাম-বাসনাশূণ্য জীবন যাপন করা যা আধ্যাত্মিক জীবনের জন্য অপরিহার্য।
পুরুষ ব্রহ্মচর্য পালনকারীকে ব্রহ্মচারী এবং স্ত্রী ব্রহ্মচর্য পালনকারীকে ব্রহ্মচারিনী বলে।
ব্রহ্মচর্য শব্দটির দুইটি অংশ: 'ব্রহ্ম' ও 'চর্য'।
'ব্রহ্ম' শব্দটির অর্থ হল 'স্রষ্টা' বা 'সৃষ্টিকর্তা' এবং 'চর্য' শব্দটির অর্থ হল 'অনুসরণকৃত'।
অনেক সময় চর্য বলতে ধর্মীয় জীবন পদ্ধতিও বুঝায়। সুতরাং ব্রহ্মচর্য শব্দটি একটি ধর্মীয় বিধিসম্মত জীবনপদ্ধতি নির্দেশ করে।
বৈদিক আশ্রম ব্যবস্থা অনুযায়ী ব্রহ্মচর্য জীবনের ১ম ২০ বছর বা ২৫ বছর পর্যন্ত ব্রহ্মচর্যের অন্তর্গত। প্রাচীন হিন্দু সমাজ অনুযায়ী মানুষের জীবনকালকে ১০০ বছর কল্পনা করে ৪টি ভাগে ভাগ করা হত। এর মধ্যে প্রথম ভাগ হল ব্রহ্মচর্য। অন্য তিনটি হল যথাক্রমে গার্হস্থ্য , বানপ্রস্থ এবং সন্ন্যাস।
সনাতন ধর্ম অনুসারে ব্রহ্মচর্য ভাগে একটি শিশুকে ৫ বছর বয়শে গুরুর নিকট বৈদিক জ্ঞান অর্জনের জন্য পাঠানো হত। এর পর উপনয়ন অনুষ্ঠান এর মাধ্যমে উপবীত বা পৈতা ধারণ করে সে তার গুরুগৃহে বিদ্যারম্ভ করত। সঠিক বিদ্যার্জনের পর সমাবর্তন অনুষ্ঠানের মাধ্যমে সে ২৫ বছর বয়শে গুরুগৃহ ত্যাগ করত।
ব্রহ্মচর্য আশ্রমে একজন শিষ্যকে কঠোর ধর্মীয় অনুসরণ করে চলতে হত। এই সময় সে তার গুরুর কাছ থেকে ধর্মীয় অনুশাসন , সদাচার, সঠিক জ়ীবন-পদ্ধতি, দায়িত্ব -কর্তব্যবোধ, ধ্যান , যোগসাধনা মানবতাবোধ ইত্যাদি সম্পর্কে জ্ঞান লাভ করত। সনাতন ধর্ম অনুযায়ী ৫ বছর বয়শে ব্রহ্মচর্য শুরু হলেও বৌদ্ধ এবং জ়ৈন ধর্মের শ্রামানিক অনুযায়ী সাধারণত প্রাপ্তবয়স্ক হবার পর ব্রহ্মচর্য আশ্রম শুরু হয়।
ইসলামাবাদ ওয়াছিম উদ্দিন উচ্চ বিদ্যালয়

ইসলামাবাদ ওয়াছিম উদ্দিন উচ্চ বিদ্যালয় বাংলাদেশের জামালপুর জেলার মাদারগঞ্জ থানার জোরখালি বাজারে অবস্থিত।
এটি ১৯৫৯ সালে প্রতিষ্ঠিত হয়। ডাঃ মোঃ ওয়াছিম উদ্দিন এই বিদ্যালয়টি প্রতিষ্ঠিত করেন।
বিদ্যালয়ে রয়েছে বিশাল খেলার মাঠ। এর অধীনে আছে একটি পুকুর, একটি শহীদ মিনার। বিদ্যালয়টি জোরখালি বাজার-বালিজুড়ী বাজার সড়কের পার্শ্বে অবস্থিত।
বিদ্যালয়ের বর্তমান প্রধান শিক্ষক এস এম রেজাউল ইসলাম। বিদ্যালয়টি সক্রিয় পরিচালনা পরিষদ কর্তৃক পরিচালিত হয়।
রবিউল হক

রবিউল হক (জন্ম: অজানা - মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।
রবিউল হকের জন্ম ফেনী জেলার ফুলগাজী উপজেলার মুন্সিরহাট ইউনিয়নের উত্তর আনন্দপুর গ্রামে। তার বাবার নাম আমিনউল্লা মজুমদার এবং মা ছাবেদা খাতুন। তার স্ত্রীর নাম মেহের আফরোজ বেগম। তার এক ছেলে। 
ইপিআরে চাকরি করতেন রবিউল হক। ১৯৭১ সালে কর্মরত ছিলেন ময়মনসিংহ ইপিআর সেক্টরের অধীনে। মুক্তিযুদ্ধ শুরু হলে যুদ্ধে যোগ দেন। প্রতিরোধযুদ্ধ শেষে ২ নম্বর সেক্টরের রাজনগর সাব সেক্টরে যুদ্ধ করেন। বিলোনিয়া, পরশুরামসহ আরও কয়েক স্থানে সাহস ও বীরত্বের সঙ্গে যুদ্ধ করেন।
১৯৭১ সালের ডিসেম্বরে ফেনী জেলার পাঠাননগরে মুক্তিযুদ্ধের চূড়ান্ত পর্যায়ে মুক্তিযোদ্ধারা বিলোনিয়া দখল করলে পাকিস্তানি সেনারা পাঠাননগরে সমবেত হয়। মুক্তিযোদ্ধারা পাকিস্তানি সেনাদের আক্রমণ করেন। মুক্তিযোদ্ধাদের প্রবল আক্রমণে পাকিস্তানি সেনারা ব্যাপক ক্ষয়ক্ষতি শিকার করে পেছন দিকে পালিয়ে যায়। যাওয়ার সময় পাকিস্তানি সেনারা ফেলে যায় অসংখ্য গোলাবারুদ ও অস্ত্রশস্ত্র। মুক্তিযোদ্ধারা সেগুলো সংগ্রহ করে পাঠাননগরে তাদের ক্যাম্পে জমা করেন। ওদিকে পাকিস্তানি সেনাদের একাংশ পালিয়ে যায় চট্টগ্রামের দিকে। অপর দল যায় লাকসামের দিকে। মুক্তিযোদ্ধারা তাদের ধাওয়া করেন। আর অল্পসংখ্যক থেকে যান ক্যাম্প, অস্ত্রশস্ত্র ও গোলাবারুদ প্রহরায়। এই দলে ছিলেন রবিউল হক। 
মুক্ত এলাকায় নিজেদের ক্যাম্প প্রহরা দিচ্ছিলেন মুক্তিযোদ্ধা রবিউল হক। তার সঙ্গে ছিলেন আরও কয়েকজন। ক্যাম্পের পাশেই রাখা ছিলো শত্রু পাকিস্তানি সেনাদের ফেলে যাওয়া বিপুল অস্ত্রশস্ত্র ও গোলাবারুদ। হঠাৎ তাদের ক্যাম্পের আশপাশে পড়তে থাকল গোলা। বিভ্রান্ত মুক্তিযোদ্ধারা বোঝার চেষ্টা করলেন কোন দিক থেকে গোলা আসছে। কিন্তু তার আগে নিজেদের জীবন বাঁচাতে হবে। তাই তারা দ্রুত নিরাপদ অবস্থানে যেতে থাকলেন। রবিউল হকও সেই চেষ্টা করলেন। কিন্তু ব্যর্থ হলেন। তার একদম কাছেই পড়ল একটি গোলা। স্প্লিন্টার এসে আঘাত হানল তার শরীরে। নিমিষেই জীবনপ্রদীপ নিভে গেল রবিউল হকের। 
৬ ডিসেম্বর মুক্তিযোদ্ধারা ফেনী মুক্ত করেন। এরপর তারা অগ্রসর হন চট্টগ্রামের দিকে। এ সময় পলায়নরত পাকিস্তানি সেনাদের সঙ্গে মুক্তিযোদ্ধাদের বিভিন্ন স্থানে বিক্ষিপ্ত যুদ্ধ হয়। এসব যুদ্ধে পাকিস্তানি সেনারা ব্যাপক হারে দূর ও স্বল্প পাল্লার কামানের গোলা নিক্ষেপ করে। একদিন সেসব গোলার কিছু এসে পড়ে পাঠাননগরে। এতে সেখানে ব্যাপক ক্ষয়ক্ষতি হয়। একটি গোলা এসে পড়ে রবিউল হকের একদম কাছে। বিস্ফোরিত গোলার স্প্লিন্টার সরাসরি আঘাত করে তার শরীরে। তিনি সঙ্গে সঙ্গে শহীদ হন। পরে সহযোদ্ধারা রবিউল হকের মরদেহ পাঠিয়ে দেন তার গ্রামের বাড়িতে। সেখানে তাকে সমাহিত করা হয়। পাঠাননগরের কাছেই ছিল তার বাড়ি। তার সমাধি চিহ্নিত, তবে সংরক্ষিত নয়।
স্পেলিং বি

স্পেলিং বি হল একটি প্রতিযোগিতামূলক অনুষ্ঠান যেখানে একজন প্রতিযোগীকে একটি শব্দ বানান করতে বলা হয়। শব্দগুলো তূলনামূলক কঠিন হয়। এই প্রতিযোগিতার উদ্ভব ঘটে মার্কিন যুক্তরাষ্ট্রে। বর্তমানে এই প্রতিযোগিতাটি সারা বিশ্বের কয়েকটি দেশে অনুষ্ঠিত হয়।
প্রথম স্বীকৃত স্পেলিং বি অনুষ্ঠানের বিজয়ী ছিল ফ্রাং নিউহাউসার। নিউহাউসার ৭ বছর বয়সে ১৯২৫ সালে, ওয়াসিংটন ডিসিতে এ পুরস্কার লাভ করে। 
"Bee" শব্দটি এসেছিল ইংরেজি "been" শব্দ থেকে। এই শব্দটির অর্থ অনেকে একত্রিত হয়ে কোন কাজ করা। আবার গবেষণায় দেখা গেছে "been" শব্দটির অর্থ হয় "প্রতিবেশির দ্বারা সাহায্য"। আবার, "been" শব্দটি এসেছে "bene" শব্দ থেকে। যার অর্থ প্রার্থনা বা প্রভুর প্রতি একজন ভৃত্যের সেবা করা।
সূদুর অতীতে ১৮৫০ সালে প্রথম স্পেলিং বি শব্দটি খুঁজে পাওয়া যায়। এরও আগে, ১৮০৮ সালে স্পেলিং মেচ নামে শব্দের পরিচিতি মেলে।
দ্যা ইউনাইটেড স্টেটস স্পেলিং বি ১৯২৫ সালে কেনটাকির একটি পত্রিকার মাধ্যমে প্রথম শুরু হয়। ১৯৪১ সালে, স্ক্রিপ্স হাওয়ার্ড নিউস সার্ভিস এর স্বত্ত লাভ করে। বর্তমানে স্পেলিং বি যুক্তরাষ্ট্রের ৫০ টি অঙ্গরাজ্য ছাড়াও বিশ্বের বিভিন্ন দেশ যেমন কানাডা, বাংলাদেশসহ ইউরোপের বিভিন্ন দেশে পরিচালিত হয়।
২০১২ সালে থেকে, বাংলাদেশের ইংরেজি দৈনিক দ্য ডেইলি স্টার (বাংলাদেশ) এবং ই-লার্নিং পোর্টাল চ্যামস টুয়েন্টি ওয়ান ডট কম চ্যানেল আইতে স্পেলিং বি অনুষ্ঠান সম্প্রচার করছে। এতে অংশগ্রহণ করার সুযোগ পায় ষষ্ঠ থেকে দশম শ্রেণী পর্যন্ত পড়ুয়া শিক্ষার্থীরা। স্কুল রাউন্ড সমাপ্ত করে বা অনলাইনের মাধ্যমে উত্তীর্ণ হয়ে এ অনুষ্টানে প্রতিযোগীরা অংশগ্রহণ করে। স্পেলিং বি ঢাকা, চট্টগ্রাম, সিলেট, রংপুর, রাজশাহী, খুলনা, এবং বরিশাল- মোট ৭ টি বিভাগে তাদের কার্যক্রম পরিচালনা করে। এই অনুষ্ঠানে বিজয়ীরা ওয়াশিংটন ডিসি ভ্রমণের সুযোগ পায়। সিজন ২ এর বিজয়ীরা মাননীয় রাষ্ট্রপতি আবদুল হামিদ এর সাথে দেখা করার সুযোগ পায়।
দার্জিলিং চা

দার্জিলিং চা ভারতের পশ্চিমবঙ্গ রাজ্যের দার্জিলিং জেলায় উৎপাদিত একটি বিশেষ প্রকারের চা। দার্জিলিং পাহাড়ের মনোরম পরিবেশে ক্যামেলিয়ার কোমল কুঁড়ি দিয়ে উৎপাদিত হয় বিশ্ববিখ্যাত দার্জিলিং-চা।
চা-শিল্প বিকাশের শুরু হতে আজ পর্যন্ত অনেক গবেষণা, অনেক প্রতিযোগিতা হয়েছে, কিন্তু দার্জিলিং চায়ের মতো চা তৈরি করা দূরে থাক, সৌরভে গুণগত উৎকর্ষতায় এর ধারে কাছেও আসতে পারেনি কোনো চা-উৎপাদনকারী। জিওগ্রাফিকাল ইনটেকশন অব গুডস (রেজিস্ট্রেশন অ্যান্ড প্রোটেকশন অ্যাক্ট, ১৯৯৯) ২০০৩ সালে দার্জিলিং চা ভারতের ভারতীয় পেটেন্ট অফিসের মাধ্যমে ভারতের প্রথম পণ্য হিসাবে ২০০৪ -২০০৫ সালে জিআই ট্যাগ লাভ করে।
দার্জিলিং অঞ্চলের অভিজ্ঞ শ্রমিককে একই ব্যবস্থাপনায় ভিন্ন অঞ্চলের চা-বাগানে নিয়োগ করে অর্থোডক্স-চা উৎপাদন করা হলো, ফলাফল আবারও শূন্যতায় ভরা।
আকাক্সক্ষায়িত সেই সৌরভ নেই কোথাও। সমূদ্রপৃষ্ঠ হতে ২০০০ মিটার উচ্চতায় চীনা বীজ দিয়ে দাজির্লিং চা-আবাদ হয়। ভারতের মোট উৎপাদনের ৩% চা দার্জিলিং-চা। দার্জিলিংয়ে মোট ৮৩টি চা-বাগানে ২০,০০০ হেক্টর জমিতে বছরে গড়ে ১২ মিলিয়ন (এক কোটি বিশ লক্ষ) কেজি দার্জিলিং-চা উৎপাদিত হয়।
শুধুমাত্র দার্জিলিং উপত্যকায় চীনা জাতের গাছ দিয়ে উঁচু পাহাড়ে চাষ করলে শারদীয় চয়নে সুমিষ্ট ফুলের গন্ধ পাওয়া যায়।
দার্জিলিং চা কালো, সবুজ, সাদা ও ওলংতে পাওয়া যায়। সঠিকভাবে বপন করা হলে, এটি একটি ফুলের সুগন্ধযুক্ত একটি পাতলা-মোটা, হালকা রঙের আধান উৎপন্ন করে। বেশিরভাগ ভারতীয় চা থেকে ভিন্ন, ধরনের হয় দার্জিলিং চা। সাধারণত কামেলিয়া সিনেনসিসের ছোট ছোট প্রজাতি থেকে তৈরি হয় দার্জিলিং চা। সিনাসেসিস, বড় লেভেড আসাম উদ্ভিদ (সি সিনেনসিস ওয়ার. আসামিকা) এর পরিবর্তে। ঐতিহ্যগতভাবে, দার্জিলিং চা কালো চা হিসেবে তৈরি করা হয়; তবে, দার্জিলিং ওলং ও সবুজ চা আরও সাধারণভাবে উৎপাদিত এবং সহজে খুঁজে পাওয়া যায় এবং আরও বেশি সংখ্যক চা বাগান সাদা চা উৎপাদিত হয়।
বড়ভিটা ইউনিয়ন, কিশোরগঞ্জ

বড়ভিটা ইউনিয়ন বাংলাদেশের রংপুর বিভাগের নীলফামারী জেলার কিশোরগঞ্জ উপজেলার একটি ইউনিয়ন। এ ইউনিয়নের ভৌগোলিক পরিচিতি কোড (জিও কোড) হল ৫৫.৭৩.৪৫.২৫।
কিশোরগঞ্জ উপজেলা সদর হতে পূর্ব দিকে অবস্থিত এ ইউনিয়নের মোট আয়তন ৫৫৩২ একর বা ২২.৪ বর্গকিলোমিটার।
বড়ভিটা ইউনিয়ন মৌজা/গ্রাম নিয়ে গঠিত। মৌজা সমুহ ৯টি প্রশাসনিক ওয়ার্ডে বিভক্ত। গ্রামসমূহ হল —
২০১১ সালের আদমশুমারি অনুযায়ী বড়ভিটা ইউনিয়নের মোট জনসংখ্যা ছিল ২৫২৭৭ জন, যার মধ্যে পুরুষ হল ১২৭২৫ জন এবং নারী হল ১২৫৫২ জন।
বড়ভিটা ইউনিয়নের গড় সাক্ষরতা হার ৩৯.৬%। তার মধ্যে নারী শিক্ষার হার ৩৪.৭% এবং পুরুষ শিক্ষার হার ৪৪.৪%। এখানকার গুরুত্বপূর্ণ শিক্ষা প্রতিষ্ঠানের মধ্যেঃবড়ভিটা হাই স্কুল এ্যান্ড কলেজ, মেলাবর বালিকা উচ্চ বিদ্যালয়, মেলাবর দ্বি-মূখী ঊচ্চ বিদ্যালয়, মেলাবর সরকারী প্রাথমিক বিদ্যালয়।
বড়ভিটা ইউনিয়নের অর্থনীতি মূলত কৃষি নির্ভর।
মোহাম্মদ সেলিম

মোহাম্মদ সেলিম (জন্ম: ১৫ অক্টোবর, ১৯৮১) খুলনার ফেরিঘাট এলাকায় জন্মগ্রহণকারী বাংলাদেশের সাবেক আন্তর্জাতিক ক্রিকেটার। বাংলাদেশ ক্রিকেট দলের অন্যতম সদস্য ছিলেন তিনি।
দলে তিনি মূলতঃ উইকেট-রক্ষকের দায়িত্ব পালন করেছেন। এছাড়াও, ডানহাতে ব্যাটিংয়ে সক্ষমতা দেখিয়েছেন তিনি। সমগ্র খেলোয়াড়ী জীবনে দুইটি টেস্ট ও একটি একদিনের আন্তর্জাতিকে অংশ নিয়েছেন।
বাংলাদেশ অনূর্ধ্ব-১৯ ক্রিকেট দলে খেলেছেন। ঘরোয়া ক্রিকেটে ২০০০-০১ মৌসুমে খুলনা বিভাগের প্রতিনিধিত্ব করেছেন তিনি। এ সময় দল নির্বাচকমণ্ডলীর মর্জির উপর নির্ভর করে দল গঠিত হতো। ২০০৩ সালের বিশ্বকাপ বিতর্ক এবং পরবর্তীতে দক্ষিণ আফ্রিকা ও ভারতকে নিয়ে অনুষ্ঠিত ত্রি-দেশীয় সিরিজে ব্যর্থতার বিষয়ে বিসিবি মাসুদকে দলের বাইরে রাখে। ২০০৩ সালে সাবেক জাতীয় অধিনায়ক খালেদ মাসুদের স্থলাভিষিক্ত হন তিনি। খালেদ মাসুদকে পুনরায় জাতীয় দলে নিয়ে আসা হলে তাকে বাদ দেয়া হয়। এরপর ২০০৮-০৯ মৌসুম পর্যন্ত খুলনা দলের পক্ষে খেলেন।
১৭ এপ্রিল, ২০০৩ তারিখে একমাত্র ওডিআইয়ে অভিষেক ঘটে তার। দক্ষিণ আফ্রিকার বিপক্ষে ঐ খেলায় তিনি একটিমাত্র ডিসমিসাল করেন।
২৪ এপ্রিল, ২০০৩ তারিখে সফরকারী দক্ষিণ আফ্রিকার বিপক্ষে তার টেস্ট অভিষেক ঘটে। চট্টগ্রামে অনুষ্ঠিত দুই টেস্ট সিরিজের প্রথম টেস্টের প্রথম ইনিংসে তিনি অপরাজিত ১৬) রান তুলেন। দ্বিতীয় ইনিংসে পল অ্যাডামসের বলে শূন্য রানে এলবিডব্লিউর শিকার হন। এরপর দক্ষিণ আফ্রিকার ইনিংসে অধিনায়ক গ্রেইম স্মিথকে তাপস বৈশ্যের বলে ১৬ রানে কট নিয়ে বিদায় করেন। ঐ টেস্টে অভিষেক ঘটা দক্ষিণ আফ্রিকান অ্যালান ডসন, চার্ল উইলোবি ও জ্যাক রুডল্‌ফের তোপের মুখে বাংলাদেশ দল ইনিংস ও ৬০ রানে পরাজিত হয়েছিল। এরপর ঢাকায় অনুষ্ঠিত ১ মে, ২০০৩ তারিখে একই দলের বিপক্ষে সর্বশেষ টেস্টে অংশ নেন। সিরিজে তিনি মাত্র ৪৯ রান তুলতে সক্ষম হন।
দেশি কামিলা

দেশি কামিলা (বৈজ্ঞানিক নাম: "Congresox talabonoides") (ইংরেজি: "Indian pike conger") Muraenesocidae পরিবারের "Congresox" গণের একটি স্বাদুপানির মাছ।
দেশি কামিলার দেহ মোটা, শক্তিশালী এবং সাপের ন্যায়। মুখ বেশ লম্বা, মুখব্যাদান চোখের পিছন পর্যন্ত প্রসারিত। এরা দেখতে সোনালী হলুদ বর্ণের। এই মাছের সর্বোচ্চ দৈর্ঘ্য ১৮০ সেমি উল্লেখ করা হয়েছে।
এই প্রজাতির মাছ ইন্দো-পশ্চিম প্রশান্ত মহাসাগর, বঙ্গোপসাগর থেকে ইন্দোনেশিয়া পর্যন্ত বিস্তৃত অঞ্চলে পাওয়া যায়।
দেশি কামিলা প্রজাতিকে অর্থনৈতিক গুরুত্বের দিক দিয়ে প্রথম সারির মাছ হিসাবে উল্লেখ করা হয়েছে (এটি বাণিজ্যিকভাবে আহোরিত হয় এবং উচ্চ বাজার মূল্য থাকে)। প্রধানত রাতের বেলা ‘লংলাইন’, ট্রল' বা 'ডিপ' নেট, এর সাহায্যে এদের ধরা হয়। এই মাছ টাটকা অবস্থায় বাজারজাত করা হয়। এই মাছের একটা ক্ষুদ্র অংশ জাপান, হংকং এবং সিঙ্গাপুরে রপ্তানী হয়। অন্যান্য প্রজাতি অপেক্ষা তুলনামূলক ভাবে এদেরকে কম পাওয়া যায়।
উপকূলীয় জলজ বাস্তুতন্ত্রে এই মাছগুলো তলদেশের মাছ শিকার করে পরিবেশের ভারসাম্য রক্ষায় গুরুত্বপূর্ণ ভূমিকা রাখে।
আইইউসিএন বাংলাদেশ (২০০০) এর লাল তালিকা অনুযায়ী এই প্রজাতিটি এখনও হুমকির সম্মুখীন নয়।
এরা নিশাচর, মোহনা ও নদীর তলদেশে বাস করে। জোয়ার-ভাঁটার সময় নদীর উপরে আসে। এরা তলদেশের ছোট মাছ খায়।
অঙ্কন

অঙ্কন বা রেখাঙ্কন বলতে এক ধরনের দৃশ্যকলাকে বোঝায় যেখানে শিল্পী বিবিধ উপকরণ ব্যবহার করে কাগজ বা অন্য কোনো দ্বিমাত্রিক মাধ্যমে রেখা বা দাগ টেনে চিত্র অঙ্কন করেন। অঙ্কন সামগ্রীর অন্তর্ভুক্ত উপকরণগুলি হল সিসার পেনসিল, কালি ও কলম, রং তুলি, মোম রংপেনসিল, রঙিন খড়ি, কাঠকয়লা, চক্ খড়ি, রংপেনসিল এবং নানা প্রকার রবার, মার্কার, লেখনী, নানাবিধ ধাতু (যেমন - সিলভারপয়েন্ট) ও বৈদ্যুতিন অঙ্কন। একটি অঙ্কন সামগ্রী অতি সামান্য পরিমাণ উপাদান নিঃসরণের মাধ্যমে কোনো তলে একটি দৃশ্যমান দাগের সৃষ্টি করে।অতি সাধারণভাবে ব্যবহৃত মাধ্যমটি হল কাগজ, যদিও অন্যান্য নানা বস্তু যেমন কার্ডবোর্ড, প্লাস্টিক, চামড়া, ক্যানভাস, এবং বোর্ড ব্যবহার করা হয়ে থাকে।অস্থায়ী অঙ্কন ব্ল্যাকবোর্ড, হোয়াইট বোর্ড অথবা যে কোনো কিছুর উপর করা হয়ে থাকতে পারে। এটি মানবসভ্যতার ইতিহাসের আদ্যোপান্ত থেকেই গণ অভিব্যক্তি প্রকাশের একটি জনপ্রিয় ও মৌলিক মাধ্যম। এটি ধারণাকে দৃশ্যের দ্বারা স্ংযোগের একটি অতিসরল অথচ অত্যন্ত কার্যকরী মাধ্যম। অঙ্কন সামগ্রীর বিস্তৃত লভ্যতা একে অতিসাধারণ শৈল্পিক কার্যকলাপে পরিণত করেছে।
এর শৈল্পিক রূপের বিষয়ে আরও বলা যায় যে অঙ্কন প্রায়শই বাণিজ্যিকভাবে ব্যবহৃত হয় চিত্রণ,অ্যানিমেশন,স্থাপত্য,যন্ত্রবিদ্যা ও প্রযুক্তিগত ক্ষেত্রে। একটি খালিহাতে কৃত অঙ্কন সাধারণত সম্পূর্ণ কার্য হিসেবে অভিপ্রেত নয় একে বলা হয়ে থাকে স্কেচ বা নকশা। প্রযুক্তিগত অঙ্কনে কার্যরত বা অভ্যস্ত শিল্পীকে বলা হয় খসড়াকার বা নকশাকার।
বিষয়বস্তূু
১ পরিদর্শন
২ ইতিহাস
২।১ উল্লেখযোগ্য নকশাকার
৩ উপাদান সমূহ
৪ কৌশল
৫ স্বন
৬ আকৃতি ও অনুপাত
৭ পরিপ্রেক্ষিত
৮ কারুকার্য
৯ পদ্ধতি
১০ আরও দেখুন
১১ সূত্রাবলী
১২ অধিকতর পাঠ
১৩ বহিঃভূত স্ংযোগ
পরিদর্শন
দৃশ্যকলাগুলির মধ্যে অঙ্কন হল অভিব্যক্তি প্রকাশের অন্যতম প্রধান মাধ্যম।এটি সাধারণত কাগজ বা অন্য বস্তুর উপর রেখা দ্বারা চিহ্নিতকরণের বিষয়ে প্রাসঙ্গিক অপরপক্ষে বাস্তব বিশ্বে দৃশ্যের সঠিক উপস্থাপনা সমতল ক্ষেত্রের উপর অভিব্যক্ত করা হয়। ঐতিহ্যবাহী অঙ্কনগুলো হ্ত একবর্ণী অথবা অতি স্ব্ল্প বর্ণযুক্ত যেখানে আধুনিক রং পেনসিল দ্বারা কৃত অঙ্কনগুলো অঙ্কন ও চিত্রণের মধ্যবর্তী সীমা অতিক্রম বা অভিগমন করে। পাশ্চাত্যের পরিভাষা অনুযায়ী, অঙ্কন ও চিত্রণ সম্পূর্ণ স্বতন্ত্র, যদিও দুই ক্ষেত্রেই একই মাধ্যম প্রায়শই ব্যবহৃত হয়ে থাকে। শুষ্ক মাধ্যম যেমন চক, খড়ি অঙ্কনে ব্যবহৃত হয়ে থাকে।তুলি ও কলম দ্বারা তরল মাধ্যমেও অঙ্কন করা হয়।একই মাধ্যম উভয় ক্ষেত্রে অনুরূপভাবে সাহায্য করে, পূর্বপ্রস্তুত ক্যানভাস বা প্যানেলের উপর তরল রং প্রয়োগের দ্বারা সাধারণত অঙ্কন করা হয়, কিন্তু কিছু ক্ষেত্রে ওই মাধ্যমে পূর্বে খসড়া প্রস্তুত করে নেওয়া হয়।
অঙ্কন প্রায়শই গবেষণামূলক, যাতে পর্যবেক্ষণের গুরুত্বপূর্ণভাবে জোর আরোপিত হয়, এবং এটি গঠনমূলক ও সমস্যা সমাধানকারী।চিত্রণ প্রস্তুতির জন্য অঙ্কন নিয়মিত ব্যবহৃত হয় ও পরে তাদের মধ্যবর্তী প্রভেদ দূরীভূত করা হয়।এই উদ্দেশ্যে কৃত অঙ্কনগুলিকে গবেষণামূলক অঙ্কন বলা হয়।
বালই নদী

বালই নদী বাংলাদেশের উত্তর-পূর্বাঞ্চলের নেত্রকোণা ও কিশোরগঞ্জ জেলার একটি নদী। নদীটির দৈর্ঘ্য ৪৩ কিলোমিটার, গড় প্রস্থ ৪২ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক বালই নদীর প্রদত্ত পরিচিতি নম্বর উত্তর-পূর্বাঞ্চলের নদী নং ৫৭।
এ ওয়েডনেসডে!

এ ওয়েডনেসডে! ২০০৮ সালে বলিউডে নির্মিত একটি হিন্দি থ্রিলার চলচ্চিত্র। এই সিনেমাটির পরিচালক নীরজ পান্ডে। তুলনামূলক স্বল্প বাজেটের ছবি হলেও বক্স অফিসে সাড়া ফেলে এবং ইন্দিরা গান্ধী পুরস্কার ও ৫৬তম জাতীয় চলচ্চিত্র পুরস্কার বিজয়ী হয়।
মুম্বাই পুলিশের কমিশনার তার অবসর গ্রহণের দিন অধস্তন অফিসারদের এই অভিজ্ঞতার কথা বলছেন যা তার চাকরি জীবনের সবচেয়ে স্মরণীয় ঘটনা। অথচ যার কোনো রেকর্ড রাখা হয়নি পুলিশের খাতায়।
অজানা এক ব্যক্তি (নাসিরুদ্দিন শাহ) স্থানীয় থানায় মানিব্যাগ চুরির অভিযোগ জানাতে এসে কায়দা করে ফেলে যায় একটি ছয় কিলোগ্রাম আর ডি এক্স বিস্ফোরক ভর্তি ব্যাগ। কিছু পরে নির্মিয়মান এক বহুতলের ওপর অত্যাধুনিক ইলেকট্রিক যন্ত্র, ল্যাপটপ ইত্যাদির সহযোগে ফোন করতে থাকে বিভিন্ন জায়গায়। সে কমিশনারকে জানায় গোটা শহরে কয়েক জায়গায় বোমা রাখা আছে তার দাবী পূর্ণ না হলে তা নির্দিষ্ট সময়ে বিস্ফোরিত হবে। আতংকিত কমিশনার মুখ্যমন্ত্রীর সাথে কথা বলেন ও তার দাবীমত চারজন প্রথম সারির সন্ত্রাসবাদীকে একত্র করার ব্যবস্থা করেন। পাশাপাশি তিনি গোয়েন্দা দপ্তর, বোম স্কোয়াডকে খবর দেন তদন্তের অগ্রগতির জন্যে। যে ফোন করছে তার অবস্থান জানার জন্যে তরুন হ্যাকারকে আনা হয় সদর দপ্তরে। ফোনকর্তা একটি টিভি চ্যানেলের সাংবাদিক নয়না রায়কে এ খবর জানায় এবং টিভির মাধ্যমে প্রতি মুহুর্তের খবর জানতে থাকে। আরিফ খান ও জয় সিং নামক দুই সাহসী অফিসার চার জন সন্ত্রাসবাদীকে ছেড়ে আসতে যায় জুহু বিমানঘাঁটির কাছে। চারজনের বদলে তিনজনকে ছেড়ে দুই অফিসার যখন ইব্রাহিম খাঁ নামক অপরাধী কে নিয়ে চলে আসছে তখন প্রবল বিস্ফোরনে মুক্ত তিনজনই মারা যায়। অজানা ফোনকর্তা ফোন করে কমিশনার ও বাকিদের জানায় যে, সে সন্ত্রাসবাদীদের বাঁচাতে নয়, মারতেই চায়। দিনের পর দিন যারা সাধারণ মানুষকে বোমাতে হত্যা করে ও করে চলেছে, একজন নিছকই সাধারণ নামহীন ব্যক্তির তরফ থেকে এটা ছিল সেই হত্যার সামান্য জবাব। সরকার উদাসীন হলে নামহীন সাধারণ মানুষও অস্ত্র তুলে নিতে পারে এটিই হল ফোনকর্তার মূল বক্তব্য। ঘটনার এই নাটকীয় মোড়ে ইব্রাহীম খাঁ'কে জয় ও আরিফ হত্যা করতে বাধ্য হয় এবং কমিশনার বুঝতে পারেন আর কোথাও শহরে বোমা রাখা নেই। অবস্থান জানতে পেরে অন্তিম মুহুর্তে ফোনকর্তার সাথে মোলাকাত করেন তিনি। ইতোমধ্যে সমস্ত প্রমাণকে নষ্ট করে অজানা ব্যক্তি বহুতলের বাইরে বেরিয়ে এসেছে। দুজনের হাত মেলানোতে শেষ হয় কাহিনী।
অনুপম খের - কমিশনার প্রকাশ রাঠোর
নাসিরুদ্দিন শাহ্ - কমন ম্যান
আমির বশির - ইনস্পেকটর জয় সিং
জিমি শেরগিল - আরিফ খান
দীপল শাহ - টিভি সাংবাদিক নয়না রায়
বিপন্ন ভাষা

বিপন্ন ভাষা () হলো সেই ভাষা যা বিলুপ্ত হয়ে যাওয়ার আশঙ্কা থাকে, এর ব্যবহারকারীদের মৃত্যু বা অন্য ভাষা ব্যবহারের মধ্য দিয়ে। যখন কোনো ভাষার ব্যবহারকারী অবশিষ্ট থাকে না, তখনই ভাষা হারিয়ে বা বিলুপ্ত হয়ে যায় এবং অন্তর্হিত বা মৃত ভাষা হিসেবে পরিগণিত হয়। সংরক্ষিত বা লিখিত পাণ্ডুলিপি অধ্যয়ন ও গবেষণার মাধ্যমে বিলুপ্ত ভাষা বা মৃত ভাষা অবলোকিত হয়, কিন্তু ভাষী (ভাষা ব্যবহারকারী বা ভাষক) ছাড়া এটি লুপ্ত এবং বিলোপপ্রাপ্ত হয়। যদিও পুরো মানব ইতিহাসে ভাষা ক্রমাগত বিলুপ্ত হয়ে থাকে, তবুও সাম্প্রতিক সময়ে বিশ্বায়ন, নব্য-উপনিবেশবাদ এবং অর্থনৈতিকভাবে শক্তিশালীদের ভাষা অন্য ভাষার উপর আধিপত্য বিস্তারের ফলে আশঙ্কাজনক হারে ভাষা বিলোপপ্রাপ্ত হচ্ছে।
অধিক প্রচলিত ভাষা তুলনামূলক কম প্রচলিত ভাষার উপর প্রভাব বিস্তার করে, ফলে শেষমেশ তা বিলুপ্ত হয়ে যায়। বিশ্বে সবমিলিয়ে কত ভাষা আছে, তা অজানা। তবে নানাভাবে অনুমান করা হয়। সাধারণ বিদিত ভাষ্য হলো, বর্তমানে প্রচলিত ভাষার সংখ্যা ৬০০০ থেকে ৭০০০ এর মধ্যে এবং ২১০০ সনের মধ্যে এর নব্বই শতাংশই হারিয়ে যাবে বা বিলুপ্ত হয়ে যাবে। ২০টি অধিক প্রচলিত ও পরিচিত ভাষার প্রত্যেকটিতে কথা বলে ৫০ মিলিয়নের বেশি লোক, যা বিশ্বের জনসংখ্যার অর্ধেক, অপরদিকে অন্যান্য ভাষাগুলোতে কথা বলে ক্ষুদ্র নৃ-গোষ্ঠীরা, যার সংখ্যা ১০,০০০ এর অধিক হবে না।
চন্দ্রঘোনা কদমতলী ইউনিয়ন

চন্দ্রঘোনা কদমতলী বাংলাদেশের চট্টগ্রাম জেলার রাঙ্গুনিয়া উপজেলার অন্তর্গত একটি ইউনিয়ন।
চন্দ্রঘোনা কদমতলী ইউনিয়নের আয়তন ২৭৭৫ একর (১১.২৩ বর্গ কিলোমিটার)।
২০১১ সালের পরিসংখ্যান অনুযায়ী চন্দ্রঘোনা কদমতলী ইউনিয়নের লোকসংখ্যা ৩০,২২১ জন। এর মধ্যে পুরুষ ১৫,৪৯৯ জন এবং মহিলা ১৪,৭২২ জন।
রাঙ্গুনিয়া উপজেলার পূর্বাংশে চন্দ্রঘোনা কদমতলী ইউনিয়নের অবস্থান। উপজেলা সদর থেকে এ ইউনিয়নের দূরত্ব প্রায় সাড়ে ৬ কিলোমিটার। এ ইউনিয়নের উত্তরে হোসনাবাদ ইউনিয়ন ও স্বনির্ভর রাঙ্গুনিয়া ইউনিয়ন; পশ্চিমে মরিয়মনগর ইউনিয়ন; দক্ষিণে কর্ণফুলী নদী ও কোদালা ইউনিয়ন এবং পূর্বে রাঙ্গামাটি জেলার কাপ্তাই উপজেলার চন্দ্রঘোনা ইউনিয়ন অবস্থিত।
চন্দ্রঘোনা কদমতলী ইউনিয়ন ৪নং মরিয়মনগর ইউনিয়নের আওতাভুক্ত ছিল। স্থানীয় জনসাধারণের স্বার্থ রক্ষায় গণদাবীর প্রেক্ষিতে ১৯৭২ সালের ডিসেম্বরে ৪নং মরিয়মনগর ইউনিয়নকে বিভক্ত করে ১১নং চন্দ্রঘোনা কদমতলী ইউনিয়ন গঠন করা হয়।১৯৭৩ সালে প্রথম অনুষ্ঠিত নির্বাচনে জনাব মুহাম্মদ সৈয়দুল হক চেয়ারম্যান নির্বাচিত হয়।
চন্দ্রঘোনা কদমতলী ইউনিয়ন রাঙ্গুনিয়া উপজেলার আওতাধীন ১১নং চন্দ্রঘোনা কদমতলী ইউনিয়ন পরিষদ। এ ইউনিয়নের প্রশাসনিক কার্যক্রম রাঙ্গুনিয়া মডেল থানার আওতাধীন। এটি জাতীয় সংসদের ২৮৪নং নির্বাচনী এলাকা চট্টগ্রাম-৭ এর অংশ। এটি ৪টি মৌজায় বিভক্ত; কদমতলী, চন্দ্রঘোনা, বনগ্রাম এবং গুমাই বিল। ওয়ার্ডভিত্তিক এ ইউনিয়নের গ্রামগুলো হলো:
চন্দ্রঘোনা কদমতলী ইউনিয়নের সাক্ষরতার হার প্রায় ৫৯.২২%। এ ইউনিয়নে ১টি ফাজিল মাদ্রাসা, ২টি কওমি মাদ্রাসা, ১টি মাধ্যমিক বিদ্যালয়,একটি নব প্রতিষ্ঠিত নন এম পি ও মাধ্যমিক বিদ্যালয়, ২টি দাখিল মাদ্রাসা, গণ বিদ্যালয় ১টি, ৬টি প্রাথমিক বিদ্যালয় ও ৬টি কিন্ডারগার্টেন রয়েছে।
এখানকার জনপ্রিয় খেলার মধ্যে বর্তমানে ক্রিকেট ও ফুটবলের আধিপত্য দেখা গেলেও ভলিবল, ব্যাডমিন্টন ও অন্যান্য গ্রাম্য খেলাধুলাও পিছিয়ে নেই। বেশ কয়েকটি খেলার মাঠ রয়েছে। এর মধ্যে চন্দ্রঘোনা আদর্শ বহুমুখী উচ্চ বিদ্যালয়ের মাঠ উল্লেখযোগ্য।
চন্দ্রঘোনা কদমতলী ইউনিয়নের প্রধান সড়ক চট্টগ্রাম–কাপ্তাই মহাসড়ক। বহদ্দারহাট বাস টার্মিনাল হতে চট্টগ্রাম-কাপ্তাই সড়ক হয়ে এ ইউনিয়নে আসা যায়। লিচুবাগান প্রধান স্টেশন। এ সড়কে সব ধরনের যানবাহন চলাচল করে। এছাড়া ইউনিয়নের আভ্যন্তরীণ অন্যান্য সড়কে রিক্সা ও সিএনজি চালিত অটোরিক্সা যোগে চলাচল করা যায়। নৌপথেও এ ইউনিয়ন থেকে রাঙ্গুনিয়া উপজেলার দক্ষিণাংশে অবস্থিত ইউনিয়নগুলোর সাথে যোগাযোগ করা যায়।
চন্দ্রঘোনা কদমতলী ইউনিয়নে ৩৩টি মসজিদ, ৪টি ঈদগাহ ও ১২টি মন্দির রয়েছে।
চন্দ্রঘোনা কদমতলী ইউনিয়নের দক্ষিণ পাশ দিয়ে বয়ে চলেছে কর্ণফুলী নদী। এছাড়াও রয়েছে হাশেম খাল, কুরমাই খাল, নইল্যা খাল, মরা কুরমাই খাল এবং মহদী খাল।
চন্দ্রঘোনা কদমতলী ইউনিয়নের প্রধান বাজার হল দোভাষী বাজার ও লিচুবাগান। এছাড়া লোকালয়ে জিয়া মার্কেট এলাকা ছায়াও আরও কয়েক স্থানে নিয়মিত বাজার বসে।
চন্দ্রঘোনা কদমতলী ইউনিয়নে ১টি সরকারি স্বাস্থ্য কেন্দ্র, ২টি বেসরকারি হাসপাতাল (রাঙ্গুনিয়া হেলথ কেয়ার হাসপাতাল ও চন্দ্রঘোনা জেনারেল হাসপাতাল), ১টি কুষ্ঠ চিকিৎসা কেন্দ্র রয়েছে। তাছাড়া বেশ কয়েকজন বিশেষজ্ঞ ডাক্তারের চেম্বার রয়েছে।
চন্দ্রঘোনা কদমতলী ইউনিয়নের সমৃদ্ধ সাংস্কৃতিক ঐতিহ্য রয়েছে। টিভি ও বেতার শিল্পী কবিয়াল কল্পতরু চক্রবর্তী ও চক্রপাণি চক্রবর্তীর বাড়ি এই ইউনিয়নে। এছাড়া চট্টগ্রামের আঞ্চলিক গান, কবিগান, ভাণ্ডারী গান, নাটক সহ সংস্কৃতির সকল শাখায় এই ইউনিয়নের শিল্পীদের বিচরণ রয়েছে। তাছাড়া বিভিন্ন ধর্মীয় অনুষ্ঠান, সামাজিক উৎসব, ঈদ, পূজা, মেলা বর্ণাঢ্যভাবে পালিত হয়।
স্বনির্ভর রাঙ্গুনিয়া ইউনিয়ন

স্বনির্ভর রাঙ্গুনিয়া বাংলাদেশের চট্টগ্রাম জেলার রাঙ্গুনিয়া উপজেলার অন্তর্গত একটি ইউনিয়ন।
স্বনির্ভর রাঙ্গুনিয়া ইউনিয়নের আয়তন ৩৬৫৬ একর (১৪.৮০ বর্গ কিলোমিটার)।
২০১১ সালের পরিসংখ্যান অনুযায়ী স্বনির্ভর রাঙ্গুনিয়া ইউনিয়নের লোকসংখ্যা ১৭,০০০ জন। এর মধ্যে পুরুষ ৮,৭৩৪ জন এবং মহিলা ৮,২৬৬ জন।
রাঙ্গুনিয়া উপজেলার মধ্যভাগে স্বনির্ভর রাঙ্গুনিয়া ইউনিয়নের অবস্থান। উপজেলা সদর থেকে এ ইউনিয়নের দূরত্ব প্রায় ৫ কিলোমিটার। এর উত্তরে হোসনাবাদ ইউনিয়ন; পূর্বে হোসনাবাদ ইউনিয়ন ও চন্দ্রঘোনা কদমতলী ইউনিয়ন; দক্ষিণে চন্দ্রঘোনা কদমতলী ইউনিয়ন ও মরিয়মনগর ইউনিয়ন এবং পশ্চিমে রাঙ্গুনিয়া পৌরসভা ও পারুয়া ইউনিয়ন অবস্থিত।
বর্তমানে ৩নং স্বনির্ভর রাঙ্গুনিয়া ইউনিয়ন পূর্বে রাঙ্গুনিয়া ইউনিয়ন নামে পরিচিত ছিল। স্বাধীনতার পরবর্তী সময়ে তৎকালীন চেয়ারম্যানের নেতৃত্বে এই ইউনিয়নের বিভিন্ন উন্নয়নমূলক কর্মকাণ্ডে শতভাগ সম্পূর্ণ হওয়ায় স্বনির্ভর রাঙ্গুনিয়া ইউনিয়ন নামে নামকরণ করা হয়। রাঙ্গুনিয়া উপজেলায় এই ইউনিয়ন খ্যাতি লাভ করে।
স্বনির্ভর রাঙ্গুনিয়া ইউনিয়ন রাঙ্গুনিয়া উপজেলার আওতাধীন ৩নং ইউনিয়ন পরিষদ। এ ইউনিয়নের প্রশাসনিক কার্যক্রম রাঙ্গুনিয়া মডেল থানার আওতাধীন। এটি জাতীয় সংসদের ২৮৪নং নির্বাচনী এলাকা চট্টগ্রাম-৭ এর অংশ। এটি "রাঙ্গুনিয়া" ও "গুমাই" -এ ২টি মৌজায় বিভক্ত। এ ইউনিয়নের গ্রামগুলো হল:
স্বনির্ভর রাঙ্গুনিয়া ইউনিয়নের সাক্ষরতার হার ৭৫.১৫%। এ ইউনিয়নে ২টি মাধ্যমিক বিদ্যালয়, ৩টি মাদ্রাসা, ৯টি প্রাথমিক বিদ্যালয় ও ৩টি কিন্ডারগার্টেন রয়েছে।
স্বনির্ভর রাঙ্গুনিয়া ইউনিয়নের প্রধান সড়ক উত্তর রাঙ্গুনিয়া সড়ক (মরিয়মনগর-রানীরহাট)। এছাড়া অন্যান্য সকল সড়কে যাতায়াতের প্রধান মাধ্যম সিএনজি চালিত অটোরিক্সা।
স্বনির্ভর রাঙ্গুনিয়া ইউনিয়নে ২টি কমিউনিটি ক্লিনিক ও ১টি পরিবার কল্যাণ কেন্দ্র রয়েছে।
স্বনির্ভর রাঙ্গুনিয়া ইউনিয়নে ১৫টি মসজিদ, ২টি ঈদগাহ ও ১৩টি মন্দির রয়েছে।
স্বনির্ভর রাঙ্গুনিয়া ইউনিয়নের পশ্চিম পাশ দিয়ে বয়ে চলেছে ইছামতি নদী। এছাড়াও রয়েছে কুরমাইকুল খাল।
স্বনির্ভর রাঙ্গুনিয়া ইউনিয়নের প্রধান হাট/বাজার হল শান্তি নিকেতন, মোগলের হাট। এছাড়াও বিভিন্ন লোকালয়ে নিয়মিত বাজার বসে।
উপজেলা হতে সিএনজি যোগে শান্তিনিকেতন বাজারের মধ্যেভাগের সড়ক পথ ‍দিয়ে সাবেক রাঙ্গুনিয়ার দিক দিয়ে এই দর্শনীয় স্থানে যাওয়া যায়।
পারুয়া, হোছনাবাদ ও স্বনির্ভর রাঙ্গুনিয়া ইউনিয়নে সংযোগস্থলে ইছামতি নদীর উপর অবস্থিত। এ ইউনিয়নে মোগলের হাট পৌঁছে পশ্চিম দিকে সরু রাস্তা দিয়ে যাওয়া যায়।
শানশি

শানশি () গণপ্রজাতন্ত্রী চীনের একটি প্রদেশ। এটি দেশটির উত্তরভাগে অবস্থিত। আদিতে বসন্ত ও শরৎ পর্বে এখানে চিন নামক একটি রাজ্যের অবস্থান ছিল, তাই শানশি রাজ্যের একাক্ষরবিশিষ্ট সংক্ষিপ্ত রূপটি হল "" (ফিনিন: Jìn)।
"শানশি" শব্দটির অর্থ "পর্বতের পশ্চিমে"। প্রদেশটি থাইহাং পর্বতশ্রেণীর পশ্চিমে অবস্থিত বলে এই নামকরণ করা হয়েছে। শানশি প্রদেশের পূর্বে রয়েছে হপেই প্রদেশ, দক্ষিণে হনান প্রদেশ, পশ্চিমে শাআনশি প্রদেশ, এবং উত্তরে অন্তর্দেশীয় মঙ্গোলিয়া স্বায়ত্বশাসিত অঞ্চল। প্রদেশটি মূলত কিছু পর্বতশ্রেণীবেষ্টিত একটি মালভূমির উপর অবস্থিত। প্রদেশের রাজধানী শহরের নাম থাইউয়েন।